AN COIMISIÚN EORPACH An Bhruiséil,23.9.2020 COM(2020) 612 final 2020/0278(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena dtugtar isteach scagadh ar náisiúnaigh tríú tír ag na teorainneacha seachtracha agus lena leasaítear Rialachán (CE) Uimh. 67/2008, (AE) 2017/2226, (AE) 2018/1240 agus (AE) 2019/817



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Cúiseanna I mí Mheán Fómhair 2019, d’fhógair Uachtarán an Choimisiúin Eorpaigh Ursula von der Leyen Comhaontú Nua maidir le hImirce agus Tearmann ina leagfar amach cur chuige cuimsitheach maidir leis na teorainneacha seachtracha, na córais tearmainn agus fillte, limistéar saorghluaiseachta Schengen agus an ghné sheachtrach. Is tús nua é an Comhaontú Nua maidir le hImirce agus Tearmann, a cuireadh i láthair in éineacht leis an togra seo, i leith na himirce bunaithe ar chur chuige cuimsitheach maidir le bainistiú imirce. Leis an togra seo bunaítear creat coiteann maidir le bainistiú tearmainn agus imirce ar leibhéal an Aontais mar rannchuidiú lárnach leis an gcur chuige cuimsitheach agus féachtar leis an mhuinín fhrithpháirteach idir na Ballstáit a chur chun cinn. Is ar phrionsabail uileghabhálacha na dlúthpháirtíochta agus ar chomhroinnt chothrom na freagrachta atá an Comhaontú Nua bunaithe, comhaontú lena gcuirtear chun cinn ceapadh beartas comhtháite trí bheartais a bhaineann le réimsí éagsúla a thabhairt le chéile, mar atá réimsí an tearmainn, na himirce, an fhillte, na cosanta teorann seachtraí, an chomhraic i gcoinne smuigleáil imirceach agus an chaidrimh le tríú tíortha tábhachtacha de réir cur chuige uile-rialtais. Aithnítear leis gurb é atá i gcur chuige cuimsitheach freisin léiriú níos láidre, níos inbhuanaithe, níos nithiúla ar phrionsabal na dlúthpháirtíochta agus ar chomhroinnt chothrom na freagrachta. Mar sin, ba cheart na prionsabail sin a chur i bhfeidhm maidir leis an mbainistiú imirce ina iomláine, idir rochtain ar chosaint idirnáisiúnta agus aghaidh a thabhairt ar an imirce neamhrialta agus gluaiseachtaí neamhúdaraithe i measc gníomhaíochtaí eile. Na dúshláin maidir leis an mbainistiú imirce, a bhaineann, go háirithe, lena áirithiú go ndéanfar daoine a bhfuil cosaint idirnáisiúnta de dhíth orthu a shainaithint go pras, nó filleadh éifeachtach (dóibh siúd nach bhfuil cosaint de dhíth orthu), ba cheart don Aontas in iomláine déileáil leo ar bhealach aonfhoirmeach. Léirítear leis na sonraí atá ar fáil go bhfuil sreafaí measctha daoine ag teacht in ionad náisiúnach tríú tír, go pointe áirithe, náisiúnaigh iad ar léir go bhfuil cosaint idirnáisiúnta de dhíth orthu mar a tugadh faoi deara in 2015-2016. Mar sin, tá sé tábhachtach próiseas éifeachtach nua a fhorbairt lena bhféadfar bainistiú níos fearr a dhéanamh ar shreafaí imirce measctha. Go háirithe, tá sé tábhachtach uirlis a chruthú lena bhféadfar daoine nach dócha go bhfaighidh siad cosaint san Aontas a shainaithint ar an gcéim is luaithe is féidir. Ba cheart an uirlis sin a chur le próiseas na rialuithe ag na teorainneacha seachtracha, le toradh gasta agus rialacha soiléire cothroma, agus ba cheart rochtain ar an nós imeachta iomchuí a bheith mar thoradh air sin (an nós imeachta tearmainn nó an nós imeachta lena n‑urramaítear an Treoir um Fhilleadh). Ba cheart go bhfeabhsódh sé na sineirgí idir rialuithe ag na teorainneacha seachtracha agus na nósanna imeachta tearmainn agus fillte. Leis an togra seo, cuirtear scagadh roimh dhul isteach i bhfeidhm ba cheart a bheith infheidhme maidir leis na náisiúnaigh tríú tír uile atá i láthair ag an teorainn sheachtrach gan na coinníollacha maidir le dul isteach a chomhlíonadh nó i ndiaidh díbhordála, tar éis oibríocht chuardaigh agus tarrthála. Leis an togra, tugtar isteach rialacha aonfhoirmeacha maidir leis na nósanna imeachta atá le leanúint ag an gcéim roimh dhul isteach ina ndéantar measúnú ar riachtanais aonair náisiúnach tríú tír agus tugtar isteach rialacha aonfhoirmeacha maidir le fad an phróisis a bhaineann le faisnéis ábhartha a bhailiú chun na nósanna imeachta atá le leanúint maidir leis na daoine sin a shainaithint. Leis an togra, cruthaítear creat Eorpach trí rialacha aonfhoirmeacha a chur i bhfeidhm don scagadh a dhéantar ar imircigh neamhrialta a ghabhtar laistigh den chríoch agus ar éirigh leo éalú ó rialuithe ag na teorainneacha seachtracha ar dhul isteach i limistéar Schengen dóibh. Tá sé d’aidhm aige rannchuidiú le cosaint an limistéir Schengen agus a áirithiú go ndéanfar bainistiú éifeachtúil ar an imirce neamhrialta. Cuspóirí agus príomhghnéithe an scagtha Is é is cuspóir don scagadh cur le cur chuige cuimsitheach nua maidir leis an imirce agus le sreafaí measctha trína áirithiú go déanfar céannacht na ndaoine agus aon riosca sláinte nó slándála a shuíomh go gasta agus na náisiúnaigh tríú tír atá i láthair ag an teorainn sheachtrach gan na coinníollacha maidir le dul isteach a chomhlíonadh nó i ndiaidh díbhordála tar éis oibríocht chuardaigh agus tarrthála, go ndéanfar iad a chur faoi réir an nós imeachta is infheidhme. Ba cheart na nithe seo a leanas, go háirithe, a bheith sa scagadh: (a)Réamhscrúdú sláinte agus leochaileachta; (b)Seiceáil céannachta i gcomparáid le faisnéis atá i mbunachair sonraí Eorpacha; (c)Sonraí bithmhéadracha a chlárú (i.e. sonraí méarlorg agus sonraí maidir le híomhá den aghaidh) sna bunachair sonraí ábhartha, a mhéid nach bhfuil sé déanta go fóill; agus (d)Seiceáil slándála trí chuardach a dhéanamh sna bunachair sonraí ábhartha náisiúnta agus Aontais, go háirithe Córas Faisnéise Schengen (CFS), chun a fhíorú nach bagairt é an duine sin don tslándáil inmheánach. Meastar go mbainfidh breisluach leis na nósanna imeachta atá ann faoi láthair ag na teorainneacha seachtracha de bharr an scagtha atá beartaithe, go háirithe tríd an méid seo a leanas: –rialacha aonfhoirmeacha a chruthú maidir le sainaithint náisiúnach tríú tír nach gcomhlíonann na coinníollacha maidir le dul isteach dá bhforáiltear i gCód Teorainneacha Schengen, agus seiceálacha sláinte agus slándála a dhéanamh orthu ag na teorainneacha seachtracha, agus ar an gcaoi sin an tslándáil a mhéadú laistigh de limistéar Schengen;

–a shoiléiriú nach n‑údaraítear do náisiúnaigh tríú tír dul isteach ach amháin má thugtar údarú dóibh tar éis measúnú a dhéanamh ar na coinníollacha maidir le dul isteach nó i gcás ina gcinnfidh an Ballstát na rialacha speisialta dá dtagraítear in Airteagal 6(5) de Chód Teorainneacha Schengen a chur i bhfeidhm i gcásanna aonair; –uirlis aonfhoirmeach a chruthú chun na náisiúnaigh tríú tír uile atá i láthair ag an teorainn sheachtrach gan na coinníollacha maidir le dul isteach a chomhlíonadh nó i ndiaidh díbhordála tar éis oibríocht chuardaigh agus tarrthála a chur faoi réir an nós imeachta iomchuí: nós imeachta lena n‑urramaítear an Treoir um Fhilleadh nó, i gcás iarratas ar chosaint idirnáisiúnta, an gnáthnós imeachta tearmainn, nós imeachta brostaithe, an nós imeachta tearmainn ag teorainneacha nó, ar deireadh, athlonnú go dtí Ballstát eile (gan dochar do thoradh na nósanna imeachta sin, nó gan teacht ina n‑ionad) agus –creat de chuid an Aontais a chruthú freisin maidir le scagadh a dhéanamh ar náisiúnaigh tríú tír a tháinig isteach i gcríoch na mBallstát gan údarú agus a ghabhtar iad laistigh dá gcríoch. Foráiltear sa togra gur cheart cearta bunúsacha na ndaoine lena mbaineann a chosaint le cuidiú ó shásra faireacháin neamhspleách atá le bunú ag na Ballstáit. Ba cheart a chumhdach leis an sásra faireachán sin, go háirithe, urraim do chearta bunúsacha i ndáil leis an scagadh, agus urraim do na rialacha náisiúnta is infheidhme i gcás coinneála agus comhlíontacht le prionsabal an non-refoulement. Ina theannta sin, ba cheart a áirithiú leis go ndéileálfar le gearáin go gasta agus ar bhealach iomchuí. Ar deireadh, aithnítear sa togra ról ghníomhaireachtaí an Aontais – Frontex agus Gníomhaireacht an Aontais Eorpaigh um Thearmann, gníomhaireachtaí a fhéadfaidh gabháil i dteannta na n‑údarás inniúil agus tacaíocht a thabhairt dóibh leis na tascanna a bhaineann leis an scagadh. Tugtar ról tábhachtach sa togra freisin don Ghníomhaireacht um Chearta Bunúsacha maidir le tacaíocht a thabhairt do na Ballstáit sásraí a fhorbairt le haghaidh faireachán neamhspleách a dhéanamh ar chearta bunúsacha i ndáil leis an scagadh. Raon feidhme an togra Ba cheart feidhm a bheith ag an scagadh atá beartaithe ag na teorainneacha seachtracha maidir leis na nithe seo a leanas: –na náisiúnaigh tríú tír uile a thrasnaíonn teorainneacha seachtracha lasmuigh de na pointí trasnaithe teorann a bhfuil na Ballstáit faoi oibleagáid faoi Rialachán Eurodac a méarloirg a thógáil, lena n‑áirítear iad siúd a dhéanann iarratas ar chosaint idirnáisiúnta; –náisiúnaigh tríú tír a dhíbhordáiltear tar éis oibríocht chuardaigh agus tarrthála; agus –náisiúnaigh tríú tír a chuireann iad féin in iúl ag pointí trasnaithe teorann gan na coinníollacha maidir le dul isteach a chomhlíonadh agus a dhéanann iarratas ar chosaint idirnáisiúnta. Ag an am céanna, ní mór don scagadh a bheith ag brath ar na huirlisí arna gcur i bhfeidhm le hionstraimí reachtacha eile agus nasc a dhéanamh leo, lena n‑áirítear iad siúd a bhaineann le Eurodac, le húsáid Córas Faisnéise Schengen le haghaidh filleadh agus le Nósanna Imeachta Tearmainn. Náisiúnaigh tríú tír a thrasnaíonn na teorainneacha seachtracha lasmuigh de na pointí trasnaithe teorann nó a dhíbhordáiltear tar éis oibríochtaí cuardaigh agus tarrthála, lena n‑áirítear iad siúd a dhéanann iarratas ar chosaint idirnáisiúnta



Faoi Chód Teorainneacha Schengen, ní féidir teorainneacha seachtracha a thrasnú ach ag na pointí trasnaithe teorann ar tugadh fógra fúthu. Is éard atá i gceist leis an rialú teorann seiceálacha teorann a dhéanamh ag na pointí trasnaithe teorann agus faireachas teorann, a dhéantar idir na pointí trasnaithe teorann chun cosc a chur ar dhaoine a bheith ag teacht timpeall ar sheiceálacha teorann, chun an choireacht thrasteorann a chomhrac agus chun bearta a dhéanamh i gcoinne daoine atá tar éis an teorainn a thrasnú gan údarú. Dá réir sin, na náisiúnaigh tríú tír a thrasnaigh na teorainneacha seachtracha ar bhealach neamhúdaraithe agus nach bhfuil aon cheart acu fanacht ar chríoch an Bhallstáit lena mbaineann, ní mór iad a chur faoi réir nósanna imeachta lena n‑urramaítear an Treoir um Fhilleadh. I gcás ina ndéanfaidh náisiúnach tríú tír iarratas ar chosaint idirnáisiúnta, ní mór a áirithiú go mbeidh rochtain ag an duine sin ar an nós imeachta tearmainn agus go ndéanfar iad a tharchur chuig na húdaráis tearmainn. Ba cheart feidhm a bheith ag na rialacha sin, de réir mar is iomchuí, maidir le náisiúnaigh tríú tír a díbhordáladh i ndiaidh oibríochtaí cuardaigh agus tarrthála. Chun gur féidir an scagadh a chomhtháthú sa chreat dlí atá ann cheana, go háirithe Rialachán Eurodac agus Córas Faisnéise Schengen um fhilleadh agus an Treoir maidir le Nósanna Imeachta Tearmainn, ba cheart go gcumhdófaí leis an scagadh éigeantach a dhéantar ar náisiúnaigh tríú tír a ghabhtar lasmuigh de na pointí trasnaithe teorann iad siúd a bhfuil sé de cheangal ar na Ballstáit a gcuid sonraí bithmhéadracha a thógáil i gcomhréir le Rialachán Eurodac. Ní dhéantar foráil i gCód Teorainneacha Schengen maidir le haon oibleagáid shonrach a bhaineann le scrúduithe sláinte a dhéanamh ar náisiúnaigh tríú tír a ghabhtar le linn faireachas teorann. Na náisiúnaigh tríú tír atá i láthair ag an teorainn sheachtrach gan na coinníollacha maidir le dul isteach a chomhlíonadh nó i ndiaidh díbhordála tar éis oibríocht chuardaigh agus tarrthála, d’fhéadfadh sé gur fágadh iad gan chosaint ar bhagairtí sláinte (e.g. agus iad ag teacht ó limistéir chogaidh, nó de thoradh iad a bheith fágtha gan chosaint ar ghalair theagmhálacha). Mar sin, tá sé tábhachtach na daoine sin a bhfuil cúraim láithreach de dhíth orthu agus mionaoisigh agus daoine leochaileacha chomh maith a shainaithint ag an gcéim is luaithe is féidir, chun iad a chur faoi réir nós imeachta teorann nó nós imeachta tearmainn brostaithe, i gcomhréir leis na critéir is infheidhme maidir leis na nósanna imeachta sin. Léiríonn ráig COVID-19 le déanaí go bhfuil gá le scrúduithe sláinte chun daoine a shainaithint nach mór a leithlisiú ar fhorais sláinte poiblí . Mar sin, tá gá le rialacha aonfhoirmeacha maidir le réamhscrúduithe sláinte, rialacha a bheadh infheidhme maidir leis na náisiúnaigh tríú tír uile a ndéantar an scagadh orthu. Na náisiúnaigh tríú tír nach gcomhlíonann na coinníollacha maidir le dul isteach agus a dhéanann iarratas ar chosaint idirnáisiúnta ag pointí trasnaithe teorann

I gcomhréir le hAirteagal 3 de Chód Teorainneacha Schengen, ba cheart an rialú teorann a chur i gcrích gan dochar do chearta na ndídeanaithe agus na náisiúnach tríú tír a dhéanann iarratas ar chosaint idirnáisiúnta. Níl treoracha leordhóthanacha i gCód Teorainneacha Schengen, áfach, le haghaidh na ngardaí teorann maidir leis an gcaoi déileáil le náisiúnaigh tríú tír a dhéanann iarratas ar chosaint idirnáisiúnta ag pointí trasnaithe teorann agus tá cleachtais éagsúla ann ar fud na mBallstát. Mar thoradh air sin, na náisiúnaigh tríú tír a ligtear isteach sa chríoch cé nach gcomhlíonann siad na coinníollacha maidir le dul isteach, bunaithe ar an iarratas ar chosaint idirnáisiúnta, d’fhéadfadh na náisiúnaigh tríú tír sin éalú. Ina theannta sin, maidir le náisiúnaigh tríú tír atá sa chás sin chomh maith, níl aon riail ann faoi láthair maidir le scrúduithe sláinte. Mar sin, tá gá le rialacha breise a leagan síos chun an rialú teorann ag na teorainneacha seachtracha a nascadh go héasca leis na nósanna imeachta ábhartha ina dhiaidh sin faoin acquis tearmainn nó fillte. Ní mór a shoiléiriú chomh maith nár cheart údarú a thabhairt do na náisiúnaigh tríú tír lena mbaineann dul isteach i gcríoch na mBallstát le linn an scagtha, is é sin le rá le linn na seiceálacha a dhéantar chun na nósanna imeachta iomchuí ina dhiaidh sin a chinneadh. Ba cheart feidhm a bheith ag an riail sin maidir leis na náisiúnaigh tríú tír uile a ndéantar scagadh orthu ag na teorainneacha seachtracha. Ráthaíochtaí de thoradh na nósanna imeachta is infheidhme agus infheidhmeacht an athlonnaithe Maidir leis na náisiúnaigh tríú tír uile a ndéantar an scagadh orthu, más rud é go ndéanann siad iarratas ar chosaint idirnáisiúnta tráth a ngabhála nó le linn an rialaithe teorann ag pointe trasnaithe teorann nó le linn an scagtha, ba cheart iad a mheas mar iarratasóirí ar chosaint idirnáisiúnta. Níor cheart, áfach, feidhm a bheith ag Airteagail 26 agus 27 de Rialachán [APR] XXXX ná ag na héifeachtaí dlí a bhaineann leis an [Treoir maidir le Coinníollacha Glactha] XXXX go dtí go mbeidh deireadh leis an scagadh. Ar an gcaoi chéanna, níor cheart feidhm a bheith ag na nósanna imeachta arna mbunú leis an Treoir um Fhilleadh maidir leis na daoine a chumhdaítear leis an togra seo go dtí go mbeidh deireadh leis an scagadh. Féadfar athlonnú a dhéanamh i ndiaidh an scagtha faoin sásra dlúthpháirtíochta arna bhunú le Rialachán (AE) XXX/XXX [Rialachán maidir le Bainistiú Tearmainn agus Imirce] i gcás ina bhfuil Ballstát ag rannchuidiú leis an dlúthpháirtíocht ar bhonn deonach nó nach bhfuil iarratasóirí ar chosaint idirnáisiúnta faoi réir an nós imeachta teorann de bhun Rialachán (AE) Uimh. XXX/XXX (Rialachán maidir leis an Nós Imeachta Tearmainn), nó faoin sásra lena dtugtar aghaidh ar chásanna géarchéime arna mbunú le Rialachán (AE) XXX/XXX [Rialachán maidir le cásanna géarchéime]. Eisiamh ginearálta Níor cheart feidhm a bheith ag an scagadh maidir le náisiúnaigh tríú tír a chomhlíonann na coinníollacha maidir le dul isteach a leagtar amach in Airteagal 6 de Rialachán 2016/399 (Cód Teorainneacha Schengen). Má thagann sé chun solais le linn an scagtha go gcomhlíonann na náisiúnaigh tríú tír lena mbaineann na coinníollacha sin, ba cheart deireadh a chur leis an scagadh láithreach agus údarú a thabhairt don náisiúnach tríú tír dul isteach i gcríoch an Bhallstáit. Ní dhéanann sé seo difear don deis pionóis a chur i bhfeidhm maidir le teorainn sheachtrach a thrasnú gan údarú, dá dtagraítear in Airteagal 5(3) de Chód Teorainneacha Schengen. Ar an gcaoi chéanna, níor cheart feidhm a bheith ag an scagadh maidir le náisiúnaigh tríú tír a d’fhéadfadh Ballstát maolú a chur i bhfeidhm ina leith a mhéid a bhaineann leis na coinníollacha maidir le dul isteach, nó a bhfuil sé d’oibleagáid ar an mBallstát maolú a chur i bhfeidhm ina leith. Foráiltear liosta uileghabhálach de chásanna den sórt sin in Airteagal 6(5) de Chód Teorainneacha Schengen agus áirítear leis sin cásanna náisiúnach tríú tír a bhfuil cead cónaithe nó víosa fadfhanachta ó Bhallstát eile acu agus a n‑údarófar dóibh dul isteach sa chríoch chun idirthuras a dhéanamh, nó náisiúnaigh tríú tír atá údaraithe ag Ballstát i gcinneadh aonair dul isteach ina chríoch ar fhorais dhaonnúla (chun cóir leighis a fháil, mar shampla). Mar sin féin, i gcás ina measfaidh an Ballstát go bhféadfadh na daoine a bhfuil cosaint idirnáisiúnta á lorg acu tairbhe a bhaint as cinneadh aonair lena n‑údaraítear cead isteach dá dtagraítear in Airteagal 6(5)(c), ba cheart an duine sin a chur faoi réir an scagtha agus ba cheart an t‑údarú dul isteach a chur ar feitheamh go dtí go mbeidh toradh ar an nós imeachta iomchuí maidir le cosaint idirnáisiúnta a dheonú. Náisiúnaigh tríú tír a ghabhtar laistigh den chríoch Náisiúnaigh tríú tír a ghabhann na póilíní nó aon údarás inniúil eile i gcríoch Bhallstáit, gan na coinníollacha maidir le dul isteach agus fanachta á gcomhlíonadh acu, ní mór iad a bheith faoi réir na nósanna imeachta fillte i gcomhréir leis an Treoir um Fhilleadh, ach amháin más rud é go ndéanann siad iarratas ar chosaint idirnáisiúnta. Sa chás sin, ba cheart scrúdú a bheith déanta ar a n‑iarratas nó údarú nó cead fanachta a bheith deonaithe dóibh sa Bhallstát lena mbaineann. Chun cosaint níos fearr a thabhairt do limistéar Schengen agus chun a áirithiú go ndéanfar bainistiú ceart ar an imirce neamhrialta, ba cheart oibleagáid a bheith ar na Ballstáit scagadh a dhéanamh ar na daoine sin. Mar sin féin, níor cheart feidhm a bheith ag an oibleagáid sin maidir le rófhantóirí (náisiúnaigh tríú tír a sháraigh tréimhse ama a víosa, trí fhanacht sna Ballstáit ar feadh tréimhse níos faide ná 90 lá as tréimhse 180 lá, nó trí fhanacht ar feadh tréimhse atá níos faide ná an tréimhse a cheadaítear le cead cónaithe nó víosa fadfhanachta) toisc go raibh na daoine sin faoi réir seiceálacha teorann ar theacht isteach dóibh. An scagadh a dhéantar ar dhaoine a ghabhtar i gcríoch Bhallstáit (agus an teorannú thuasluaite á urramú) ba cheart dó cúiteamh a dhéanamh air gur chosúil gur éirigh leis na daoine sin dul timpeall ar na seiceálacha teorann ar dhul isteach dóibh san Aontas Eorpach nó i limistéar Schengen. Trí na cásanna sin a chur san áireamh i raon feidhme an rialacháin atá beartaithe, déantar é a áirithiú go leanfaidh an scagadh sin rialacha agus caighdeáin aonfhoirmeacha. Sna cásanna sin, ba cheart tús a chur leis an scagadh de dheasca easpa stampa dul isteach i ndoiciméad taistil nó easpa doiciméid taistil é féin, is é sin le rá nach féidir a chruthú go hinchreidte gur thrasnaigh siad an teorainn sheachtrach ar bhealach rialta. Nuair a chuirfear tús le hoibríocht an Chórais Dul Isteach/Imeachta in 2022 cuirfear taifid níos iontaofa sa chóras leictreonach ann in ionad stampaí, taifid a chuirfear ar fáil chomh maith do na húdaráis forghníomhaithe dlí, lena gcuirfear cinnteacht bhreise ar fáil maidir le dul isteach dleathach náisiúnach tríú tír i gcríoch na mBallstát. •Comhsheasmhacht le forálacha beartais atá sa réimse beartais cheana Tugtar aghaidh sa togra ar na dúshláin a bhaineann le teorainneacha seachtracha a chosaint agus le gluaiseachtaí neamhúdaraithe laistigh de limistéar gan rialuithe ag teorainneacha inmheánacha a chosc. Leis an scagadh comhlánaítear na rialacha maidir le rialú teorann ag na teorainneacha seachtracha mar a leagtar amach i Rialachán 2016/399 (Cód Teorainneacha Schengen). Comhlánaítear leis go sonrach oibleagáidí na mBallstát a eascraíonn as Airteagail 3 agus 13 den Chód maidir leis an oibleagáid dul isteach neamhúdaraithe a chosc, agus an oibleagáid rialuithe teorann a chur i gcrích gan dochar do chearta na ndídeanaithe agus na náisiúnach tríú tír atá ag iarraidh cosaint idirnáisiúnta. Léiríonn sé freisin go dtoimhdítear nach gcomhlíontar na coinníollacha maidir le dul isteach in éagmais stampa i ndoiciméad taistil (nó, tar éis tús a chur le hoibríocht an Chórais Dul Isteach/Imeachta in 2022, in éagmais iontrála sa chóras leictreonach a mbeidh rochtain ag na húdaráis forfheidhmithe dlí air freisin) maidir le náisiúnaigh tríú tír a ghabhtar i gcríoch Bhallstáit. Léirítear sa togra na forbairtí is déanaí ar acquis Schengen, go háirithe cur chun feidhme an Chórais Dul Isteach/Imeachta, atá beartaithe do 2022. Leis sin cuirtear san áireamh freisin an creat idir-inoibritheachta arna bhunú le Rialacháin (AE) 2019/817 agus (AE) 2019/818. Na hathruithe is gá sna gníomhartha dlí lena mbunaítear na bunachair sonraí faoi leith, amhail an Córas Dul Isteach/Imeachta (EES), an Córas Eorpach um Fhaisnéis agus Údarú Taistil (ETIAS), an Córas Faisnéise Víosaí (VIS), tá siad teoranta do chearta rochtana a chur ar fáil do na húdaráis ainmnithe i gcomhthéacs an scagtha. •Comhsheasmhacht le beartais eile de chuid an Aontais Is é atá sa togra seo ceann de bhunábhair reachtacha an Chomhaontaithe Nua maidir le hImirce agus Tearmann agus foráiltear leis gné bhreise sa bhainistiú imirce i gcomhsheasmhacht iomlán leis na tograí le haghaidh Rialachán maidir le Bainistiú Tearmainn agus Imirce, Rialachán maidir leis an Nós Imeachta Tearmainn, Rialachán maidir le cásanna géarchéime agus an togra leasaithe maidir le Rialachán Eurodac athmhúnlaithe.

In éineacht leis an gcomhaontú, is é is cuspóir don togra seo cur le cur chuige cuimsitheach i leith na himirce trí nasc lánéifeachtach a bhunú idir gach céim den phróiseas imirce, idir teacht isteach agus próiseáil ar na hiarrataí ar chosaint idirnáisiúnta agus, i gcás inarb infheidhme, filleadh. Ní mór é seo a bheith ag gabháil bonn ar bhonn le lánurraim do na cearta bunúsacha. Chuige sin, tá sé beartaithe a áirithiú go gcuirfidh gach Ballstát sásra faireacháin neamhspleách ar bun chun a áirithiú go ndéantar na cearta bunúsacha a chomhlíonadh maidir leis an scagadh agus go ndéanfar aon líomhain maidir le sárú ar chearta bunúsacha a imscrúdú mar is ceart. Ba cheart an sásra faireacháin don scagadh a bheith mar chuid de rialachas agus d’fhaireachán staid na himirce dá bhforáiltear sa Rialachán nua maidir le Bainistiú Tearmainn agus Imirce (AMMR). Ba cheart do na Ballstáit torthaí a sásra faireacháin náisiúnta a chomhtháthú faoin Rialachán seo lena straitéisí náisiúnta dá bhforáiltear in AMMR. Ní dhéanann an togra seo aon difear do na nósanna imeachtaí atá ann cheana féin i réimse an tearmainn agus an fhillte agus ní chúngaíonn sé cearta an duine aonair ach eagraíonn sé an chéim roimh dhul isteach ar bhealach níos fearr chun úsáid níos fearr a bhaint as na nósanna imeachta sin. Ba cheart tarchur na náisiúnach tríú tír lena mbaineann chuig na húdaráis iomchuí a bheith mar thoradh ar an scagadh, na húdaráis sin ar cheart dóibh na cinntí ábhartha a dhéanamh trí úsáid a bhaint as an bhfaisnéis a bailíodh ar an bhfoirm fhaisnéisithe le linn an scagtha. Mar sin, ba cheart go gcuideodh an fhaisnéis a bhailítear le linn an scagtha na nósanna imeachta faoi seach a bhaint amach ar bhealach níos éifeachtúla. Ba cheart go gcuideodh an fhaisnéis sin, go háirithe, leis na húdaráis tearmainn ábhartha na hiarratasóirí tearmainn sin a thiocfadh faoi raon feidhme an nós imeachta tearmainn a shainaithint, i gcomhréir leis na leasuithe atá beartaithe ar an Rialachán maidir leis an Nós Imeachta Tearmainn. Ba cheart go gcuideodh an fhaisnéis sin an smuigleáil a chomhrac agus rialuithe teorann a fheabhsú trí thuiscint níos fearr a fháil ar shreafaí imirce. Ba cheart na sonraí bithmhéadracha dá dtagraítear i Rialachán XXXX [Rialachán Eurodac] a bailíodh le linn an scagtha, mar aon leis na sonraí dá dtagraítear in Airteagail [12, 13, 14 agus 14a] den rialachán sin a tharchur chuig Eurodac maidir le náisiúnaigh tríú tír a bhfuil sé d’oibleagáid ar na Ballstáit a gcuid méarlorg a thógáil. Ceanglaítear leis an rialachán seo an bailiúchán agus an tarchur sin le linn an scagtha agus sonraítear go sealadach leis na hoibleagáidí a bhaineann le méarloirg náisiúnach tríú tír a thógáil agus a chlárú agus ar an gcaoi sin dearbhaítear na hoibleagáidí sin. Ba cheart don scagadh seiceáil ar chórais mhórscála TF eile a éascú, amhail Córas Faisnéise Schengen, ar mhaithe leis an bhfilleadh. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tá an togra bunaithe ar Airteagal 77 (2)(b) den Chonradh ar Fheidhmiú an Aontais Eorpaigh (CFAE), a bhaineann le beartas a fhorbairt chun seiceálacha a dhéanamh ar dhaoine agus faireachán éifeachtúil a dhéanamh ar thrasnú na dteorainneacha seachtracha. Maidir leis na leasuithe ar na rialacháin lena mbunaítear bunachair sonraí difriúla (VIS, EES, ETIAS) agus ar an rialachán lena mbunaítear idir-inoibritheacht, tá an togra bunaithe ar Airteagal 77(2)(d) CFAE chomh maith, Airteagal a bhaineann le beartas a fhorbairt d’fhonn aon bheart is gá a dhéanamh chun córas comhtháite bainistíochta a bhunú do theorainneacha seachtracha. •Coimhdeacht (maidir le hinniúlacht neamheisiach) Tá gníomhaíocht i réimse na saoirse, na slándála agus an cheartais ag teacht faoi chuimsiú ceann de na réimsí inniúlachta arna gcomhroinnt idir an tAontas agus na Ballstáit, i gcomhréir le hAirteagal 4(2) CFAE. Mar sin, tá prionsabal na coimhdeachta infheidhme de bhua Airteagal 5(3) den Chonradh ar an Aontas Eorpach: Ní ghníomhóidh an tAontas ach amháin mura féidir, agus a mhéid nach féidir, leis na Ballstáit cuspóirí an bhirt arna beartú a ghnóthú go leordhóthanach, (bíodh sé ar leibhéal lárnach nó ar leibhéal réigiúnach agus áitiúil), ach gur féidir, (de bharr fhairsinge nó éifeachtaí an bhirt arna beartú), na cuspóirí sin a ghnóthú ar leibhéal an Aontais. Ní féidir leis na Ballstáit cuspóirí an togra seo a chur i gcrích go leordhóthanach agus iad ag gníomhú ina n‑aonar, agus is féidir iad a chur i gcrích níos fearr ar leibhéal an Aontais. Is é is cúis leis sin go mbaineann siad le seiceálacha ar dhaoine ag na teorainneacha seachtracha agus faireachán éifeachtúil a dhéanamh ar thrasnú na dteorainneacha sin. Mar a mhínítear in Aithris 6 de Chód Teorainneacha Schengen ‘ní hamháin go ndéanann an rialú teorann leas an Bhallstáit a gcuirtear i gcrích ag a theorainneacha é ach déanann sé leas na mBallstát go léir a bhfuil deireadh curtha acu le rialú ag teorainneacha seachtracha. Ba cheart rialú teorann a bheith ina chúnamh chun imirce mhídhleathach agus gáinneáil ar dhaoine a chomhrac agus aon bhaol do shlándáil inmheánach, do bheartas poiblí, do shláinte phoiblí agus do chaidreamh idirnáisiúnta na mBallstát a chosc’. Leis na bearta atá beartaithe comhlánaítear na rialacha atá ann cheana féin maidir leis an rialú teorann ag an teorainn sheachtrach dá bhforáiltear le Cód Teorainneacha Schengen agus bearta eile arna nglacadh faoi Airteagal 77(2)(b) CFAE. Trí fheabhas a chur ar fhorléargas na n‑údarás inniúil orthu sin atá ag trasnú na dteorainneacha seachtracha agus trí cuidiú le cinneadh níos gasta ar an nós imeachta atá le cur i bhfeidhm maidir leis na náisiúnaigh tríú tír lena mbaineann, cuidíonn na bearta atá beartaithe le limistéar gan rialuithe ag teorainneacha inmheánacha a chaomhnú. Féadfaidh an tAontas, dá bhrí sin, na bearta atá beartaithe a ghlacadh, i gcomhréir le prionsabal na comhréireachta. •Comhréireacht Tá an togra seo comhréireach leis na cuspóirí sainaitheanta. Is freagairt é an togra seo ar na heasnaimh shainaitheanta i mbainistiú sreafaí measctha de náisiúnaigh tríú tír atá i láthair ag an teorainn sheachtrach gan na coinníollacha maidir le dul isteach a chomhlíonadh nó i ndiaidh díbhordála, tar éis oibríocht chuardaigh agus tarrthála, lena n‑áirítear náisiúnaigh tríú tír a bhfuil cosaint idirnáisiúnta á lorg acu.

Tugtar isteach leis an togra an oibleagáid sonraí bithmhéadracha náisiúnach tríú tír lena mbaineann a sheiceáil i gcomparáid le Stóras Coiteann Sonraí Céannachta (CIR) arna bhunú leis an Rialachán maidir le hIdir-inoibritheacht, ina bhfuil sonraí céannachta uile na ndaoine a bhfuil a gcuid sonraí sna córais mhórscála TF i réimse na himirce, na slándála agus an cheartais. Ceaptar an oibleagáid sin sa chaoi nach dtabharfar rochtain ach ar na sonraí sin a bhfuil fíorghá leo chun náisiúnaigh tríú tír a shainaithint (tá na sonraí a bhfaighfear rochtain orthu cosúil leis na sonraí atá i ndoiciméad taistil) agus nach ndéanfar faisnéis nua a dhúbláil nó a bhailiú i gcóras mórscála TF. Ba cheart úsáid a bhaint as na córais faisnéise ábhartha Eorpacha chun an tseiceáil slándála a dhéanamh agus, a mhéid is féidir, an tseiceáil a dhéanamh ar bhonn na sonraí bithmhéadracha, chun an baol go ndéanfar sainaithint mícheart a íoslaghdú. Tá sé d’aidhm ag an togra sineirgí a chothú idir na nósanna imeachta difriúla agus na céimeanna a bhaineann le imircigh agus iarrthóirí tearmainn a bhainistiú. Mar shampla, le linn an scagtha, caithfear aon chuardach a rinneadh sna bunachair sonraí ábhartha, go háirithe an Córas Faisnéise Schengen, a chur san áireamh. Tá sin ábhartha go háirithe maidir le daoine a iarrann cosaint idirnáisiúnta ag an bpointe trasnaithe teorann, ar cheart cuardach a bheith déanta sna bunachair sonraí cheana féin ina leith le linn na seiceálacha teorann. Meastar go mbeidh bailiú na faisnéise cuimsithí is gá maidir le náisiúnaigh tríú tír lena mbaineann ina chuidiú le dlús a chur leis an hiarratais ar thearmann faoi dheireadh an scagtha. Ar an gcaoi chéanna, na rialacha aonfhoirmeacha atá beartaithe maidir le scrúduithe sláinte agus sainaithint náisiúnach tríú tír a bhfuil leochaileachtaí acu ag na teorainneacha seachtracha, tá na rialacha sin teoranta go docht don mhéid a mbeidh géarghá leis chun cuspóir an togra a bhaint amach, i,e náisiúnaigh tríú trí a bhfuil cúram láithreach de dhíth orthu a shainaithint nó nach mór iad a leithlisiú ar fhorais sláinte poiblí , chomh maith le daoine a bhfuil leochaileachtaí acu nó a bhfuil riachtanais speisialta acu maidir le glacadh nó nós imeachta chun tacaíocht leordhóthanach a áirithiú dóibh. Ceanglaítear leis an togra freisin go ndéanfar soláthar faisnéise a bhaineann leis an scagadh a choigeartú do riachtanais na mionaoiseach agus a áirithiú go mbeidh foireann cháilithe oilte ann chun déileáil le mionaoisigh. Soiléirítear sa togra nár cheart údarú a thabhairt do náisiúnaigh tríú tír dul isteach i gcríoch Bhallstáit le linn an scagtha ag an teorainn sheachtrach. Táthar ag súil go gcuideoidh sé aghaidh a thabhairt go háirithe ar chásanna ar leith ina léirítear suim iarratas a dhéanamh ar chosaint idirnáisiúnta le linn na seiceálacha teorann ach nach leantar leis an iarratas nó go ndéantar é ina dhiaidh sin i mBallstát eile. Maidir leis an riail lena ndiúltaítear údarú dul isteach a thabhairt le linn an scagtha, léiríonn sé sin oibleagáid na ngardaí teorann a áirithiú nach dtabharfar údarú dul isteach do náisiúnaigh tríú tír nach gcomhlíonann na coinníollacha maidir le dul isteach. Is faoin dlí náisiúnta a fhágtar é, mar sin, a chinneadh cé na cásanna ina mbeidh gá le coinneáil agus na módúlachtaí lena mbaineann. Déantar foráil leis an togra freisin maidir le scagadh atá le cur i bhfeidhm i ndáil le náisiúnaigh tríú tír a aimsítear laistigh de chríoch na mBallstát i gcás nach bhfuil aon sonra ar chor ar bith ann gur thrasnaigh siad an teorainn sheachtrach chun dul isteach i gcríoch na mBallstát ar bhealach údaraithe. Ní bhaineann sé sin le ‘rófhantóirí’, amhail sealbhóirí víosaí gearrfhanachta a fhanann níos faide ná trí mhí, nó daoine a bhfuil cead cónaithe acu ach a fhanann tar éis é a bheith dulta in éag. Bhí na daoine sin faoi réir seiceálacha teorann ar theacht isteach dóibh i limistéar Schengen; ní bhaineann an tsaintréith neamhrialta atá lena bhfanacht leis an mbealach ar tháinig siad isteach, ach leis an gcaoi nár fhág siad in am trátha. •An rogha ionstraime Leis an togra comhlánaítear agus sonraítear na rialacha aonfhoirmeacha maidir leis an rialú teorann ag na teorainneacha seachtracha atá sa Rialachán maidir le Teorainneacha Schengen, trína chur de cheangal ar na Ballstáit scagadh a dhéanamh ar náisiúnaigh tríú tír, sna trí chás dá dtagraítear thuas, arb é a bheidh ann seiceáil céannachta, seiceáil slándála agus scrúdú sláinte, i gcás inar gá, chun a chur ar chumas na n‑údarás iad a chur faoi réir na nósanna imeachta iomchuí maidir le tearmann nó filleadh. Chun a chuidiú ar an mbealach sin le slándáil limistéar Schengen agus le héifeachtacht bheartas tearmainn agus imirce an Aontais, ba cheart na seiceálacha sin a dhéanamh i gcomhréir le caighdeáin aonfhoirmeacha. Chun na caighdeáin sin a leagan síos, tá gá le forálacha atá infheidhme go díreach. Dá bhrí sin, is Rialachán í an ionstraim iomchuí chun an scagadh sin a eagrú. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Cuireann an Coimisiún ceapadh beartas atá bunaithe ar fhianaise chun feidhme, agus tagraíonn sé don doiciméad ar leith (XXX) ina ndéantar cur síos ar na sonraí agus na gnéithe a thacaíonn leis an gcur chuige atá beartaithe i leith na ndúshlán éagsúil, dúshláin ar sainaithníodh iad ó bhí 2016 ann, a bhaineann le hathchóiriú an Chomhchórais Eorpaigh Tearmainn (CET) a thabhairt chun críche. Tá na sonraí agus an fhaisnéis a chuirtear i láthair sa doiciméad sin ábhartha freisin don togra lena dtugtar isteach an scagadh mar chuid den phróiseas rianúil do na náisiúnaigh tríú tír uile nach gcomhlíonann na coinníollacha maidir le dul isteach ag trasnú theorainneacha seachtracha limistéar Schengen dóibh. • Comhairliúcháin leis na páirtithe leasmhara Chuaigh an Coimisiún i gcomhairle leis na Ballstáit, Parlaimint na hEorpa agus páirtithe leasmhara roinnt uaireanta chun a dtuairimí siúd a fháil faoin gComhaontú maidir le hImirce agus Tearmann amach anseo. Tá malartuithe straitéiseacha agus teicniúla araon tionólta ag Uachtaránachtaí na Rómáine, na Fionlainne, agus na Cróite i gcomhthráth, i dtaca le gnéithe ar leith den bheartas imirce amach anseo, lena n‑áirítear an tearmann, an filleadh, agus an caidreamh le tríú tíortha maidir le hathligean isteach agus ath-lánpháirtiú. Sna comhairliúcháin sin léiríodh tacaíocht ar son tús nua maidir le beartas tearmainn agus imirce an Aontais chun na nithe seo a leanas a dhéanamh – aghaidh a thabhairt ar fhabhtanna CET ar bhonn práinne, cur le héifeachtúlacht an chórais fillte, struchtúr níos fearr a chur ar ár gcaidreamh le tríú tíortha maidir le hathligean isteach agus iad a ullmhú ar bhealach níos fearr, agus a áirithiú go ndéanfar imircigh atá ag filleadh a ath-lánpháirtiú ar bhealach inbhuanaithe.

Tá an Coimisiún tar éis dul i mbun idirphlé leanúnach le Parlaimint na hEorpa roimh sheoladh an Chomhaontaithe Nua maidir le hImirce agus Tearmann, agus leagadh béim go háirithe ar an ngá a áirithiú go dtabharfar lánurraim do chearta bunúsacha. Thionóil Leas-Uachtarán Schinas agus an Coimisinéir Johansson comhairliúcháin leis na Ballstáit uile freisin sna chéad 100 lá in oifig dóibh agus thionóil siad comhairliúcháin leantacha dhéthaobhacha leis na Ballstáit uile. D’aithin na Ballstáit an gá atá le haontas, le dul chun cinn de réir a chéile maidir leis na laigí sa chóras atá ann faoi láthair a réiteach, an gá atá le córas nua comhroinnte córa freagrachta ar féidir na Ballstáit uile cuidiú leis, an gá atá le cosaint láidir teorann, agus an tábhacht a bhaineann le gné sheachtrach na himirce agus feabhas a chur ar an bhfilleadh. Léirigh tromlach na mBallstát a suim maidir le nósanna imeachta soiléire éifeachtúla ag na teorainneacha seachtracha, go háirithe chun gluaiseachtaí neamhúdaraithe a chosc agus an filleadh a éascú. Dúirt roinnt Ballstát, áfach, nár cheart aon ualach riaracháin nach bhfuil gá leis a chruthú. Thionóil an Coimisinéir Johansson comhairliúcháin spriocdhírithe roinnt uaireanta le heagraíochtaí idirnáisiúnta chomh maith, eagraíochtaí de chuid na sochaí sibhialta (ESSanna), eagraíochtaí neamhrialtasacha áitiúla ábhartha sna Ballstáit, agus comhpháirtithe sóisialta agus eacnamaíocha. Chuir an Coimisiún roinnt mhaith moltaí san áireamh freisin ó údaráis náisiúnta agus áitiúla, eagraíochtaí neamhrialtasacha agus eagraíochtaí idirnáisiúnta, amhail Oifig Ard-Choimisinéir na Náisiún Aontaithe le haghaidh Dídeanaithe (UNHCR), an Eagraíocht Idirnáisiúnta um Imirce (IOM), mar aon le meithleacha machnaimh agus lucht acadúil, maidir leis an gcaoi leis na nithe a leanas a dhéanamh – tús nua a shamhlú agus aghaidh a thabhairt ar na dúshláin imirce atá ann faoi láthair i gcomhréir le caighdeáin um chearta an duine. Chuir an Coimisiún san áireamh freisin rannchuidiú agus staidéir Ghréasán Imirce na hEorpa, a seoladh ar thionscnamh an Choimisiúin agus a rinne roinnt staidéar speisialaithe agus cuardaigh ad hoc le blianta beaga anuas. •Cearta bunúsacha Leis an togra seo, urramaítear na cearta bunúsacha agus cloítear leis na prionsabail a aithnítear go háirithe sna na gníomhartha seo a leanas: ·Cairt um Chearta Bunúsacha an Aontais Eorpaigh, ·na hoibleagáidí a eascraíonn as an dlí idirnáisiúnta, go háirithe ó Choinbhinsiún na Ginéive maidir le Stádas Dídeanaithe, ·an Coinbhinsiún Eorpach chun Cearta an Duine agus Saoirsí Bunúsacha a Chosaint, ·an Cúnant Idirnáisiúnta ar Chearta Sibhialta agus Polaitiúla agus ·Coinbhinsiún na Náisiún Aontaithe in aghaidh na Céastóireachta. Déanfar an scagadh ar bhealach ina dtugtar lánurraim do na cearta bunúsacha faoi mar a chumhdaítear sa Chairt, lena n‑áirítear ·an ceart chun dínit an duine (Airteagal 1), ·toirmeasc ar chéasadh agus ar íde nó ar phionós atá mídhaonna nó táireach (Airteagal 4), ·an ceart chun tearmainn (Airteagal 18), ·cosaint i gcás asbhainte, díbeartha nó eiseachadta (Airteagal 19) ·prionsabal an neamh-idirdhealaithe (Airteagal 21) agus ·ardleibhéal cosanta le haghaidh shláinte an duine (Airteagal 35). Chun a áirithiú go gcomhlíonfar an Chairt um Chearta Bunúsacha agus oibleagáidí idirnáisiúnta eile an Aontais maidir leis an scagadh, agus á chur san áireamh freisin an gá a bheidh i gcónaí le rochtain ar nósanna imeachta a chur ar fáil, tá sé de cheangal ar na Ballstáit sásra faireacháin neamhspleách a bhunú. Ba cheart a chumhdach leis an sásra faireacháin, go háirithe, urraim do chearta bunúsacha i gcónaí le linn an scagtha, agus urraim do na rialacha náisiúnta is infheidhme i gcás coinneála. Ba cheart don Ghníomhaireacht um Chearta Bunúsacha treoir ghinearálta a leagan síos maidir leis an sásra sin a chur ar bun agus feidhmiú neamhspleách an tsásra. Ina theannta sin, féadfaidh an Ghníomhaireacht um Chearta Bunúsacha, arna iarraidh sin do Bhallstát, tacú leis na húdaráis náisiúnta chun an sásra faireacháin náisiúnta a fhorbairt, go háirithe maidir le coimircí dá neamhspleáchas a leagan síos agus modheolaíocht a bhunú maidir le faireachán agus bearta oiliúna. Ba cheart do na Ballstáit a áirithiú chomh maith go ndéantar foráil ina ndlí náisiúnta i leith imscrúduithe ar líomhaintí maidir le sárú ar chearta bunúsacha le linn an scagtha, lena n‑áirítear a áirithiú go ndéileáiltear leis na gearáin go gasta agus ar bhealach iomchuí. Sa togra cuirtear san áireamh go hiomlán cearta an linbh agus riachtanais speisialta daoine leochaileacha, trí thacaíocht a soláthar ar bhealach tráthúil agus leordhóthanach, ag féachaint dá sláinte choirp agus mheabhrach. I gcás na mionaoiseach, cuirfidh foireann atá cáilithe agus oilte chun déileáil le mionaoisigh tacaíocht ar fáil, agus cuirfidh siad na húdaráis cosanta leanaí ar an eolas. Déanann an togra seo difear don cheart go ndéanfar sonraí pearsanta a chosaint (Airteagal 8 den Chairt) ar thrí bhealach, ach tá siad riachtanach agus comhréireach, mar sin féin, chun na cuspóirí arna saothrú a ghnóthú, chun slándáil limistéar Schengen a mhéadú agus chun a áirithiú go bhfuil próiseas rianúil ann chun náisiúnaigh tríú tír atá i láthair ag an teorainn sheachtrach gan na coinníollacha maidir le dul isteach a chomhlíonadh a chur faoi réir na nósanna imeachta iomchuí maidir le tearmann nó filleadh.

Ar an gcéad dul síos, is cineálacha próiseála sonraí iad seiceálacha ar dhoiciméid taistil, próiseáil sonraí bithmhéadracha agus ceadú bunachar sonraí i gcomhthéacs na seiceála céannachta agus na seiceála slándála, ar gnéithe dílse iad chun a fháil amach cé hé an duine atá ag iarraidh - nó atá ag déanamh iarracht - an teorainn sheachtrach a thrasnú, agus cé acu an riosca slándála é an duine sin do na Ballstáit nó nach é. Déantar foráil cheana féin maidir leis na cineálacha próiseála sonraí pearsanta sin i gCód Teorainneacha Schengen. Sa rialachán seo, sonraítear iad maidir leis na trí tharchur de chásanna sonracha ina bhfuil náisiúnaigh tríú tír i láthair ag an teorainn sheachtrach gan na coinníollacha maidir le dul isteach a chomhlíonadh agus ina meastar gur gá an scagadh a dhéanamh chun slándáil limistéar Schengen a mhéadú agus chun a áirithiú go bhfuil próiseas rianúil ann na daoine lena mbaineann a chur faoi réir na nósanna imeachta iomchuí maidir le tearmann nó filleadh. Ar an dara dul síos, tá faisnéis a bhfuil gá léi chun a chur ar chumas údaráis na mBallstát na daoine lena mbaineann a chur faoi réir an nós imeachta iomchuí ar an bhfoirm fhaisnéisithe a líontar amach ag deireadh an scagtha. Mar sin, nuair a líonann na húdaráis an fhoirm fhaisnéisithe amach nó nuair a léann siad í, is cineálacha próiseála sonraí pearsanta iad sin ar gnéithe dílse iad chun náisiúnaigh tríú tír atá i láthair ag an teorainn sheachtrach gan na coinníollacha maidir le dul isteach a chomhlíonadh a chur faoi réir na nósanna imeachta iomchuí maidir le tearmann nó filleadh. Ar an tríú dul síos, níl aon phróiseáil bhreise ar shonraí pearsanta i gceist le sonraíocht ama oibleagáidí na mBallstát faoi Rialachán Eurodac maidir le sonraí pearsanta náisiúnach tríú tír lena mbaineann a bhailiú agus a tharchur. Cuirtear d’oibleagáid ar na Ballstáit an phróiseáil sin a dhéanamh, a bhfuil sé d’oibleagáid orthu a dhéanamh de bhun rialachán Eurodac, le linn an scagtha. Ós rud nach bhfuil i gceist leis an scagadh ach céim bailithe faisnéise lena gcomhlánaítear na seiceálacha ag an bpointe trasnaithe teorann seachtraí nó lena gcuirtear síneadh leo agus nach ndéantar aon chinneadh lena ndéantar difear do chearta an duine lena mbaineann, ní fhoráiltear d’athbhreithniú breithiúnach maidir le toradh an scagtha. Nuair a bheidh deireadh leis an scagadh, beidh an duine a bhí faoi réir an scagtha faoi réir nós imeachta fillte nó tearmainn, ina ndéantar cinntí a d’fhéadfadh a chur faoi réir athbhreithniú breithiúnach, nó gheobhaidh an duine sin diúltú dul isteach, ar féidir leis cur ina choinne freisin os comhair údarás breithiúnach. Ba cheart an scagadh a bheith chomh gearr agus is féidir, agus ba cheart nach mbainfear an uastréimhse amach ach amháin i gcásanna eisceachtúla deacra nó i gcásanna nach mór scagadh a dhéanamh ar a lán daoine ag an am céanna. I gcás ina mbainfear amach an uastréimhse 5 lá, nó 10 lá in imthosca eisceachtúla, maidir le duine, ba cheart deireadh a chur leis an scagadh láithreach agus ba cheart tús láithreach a chur le nós imeachta as a dtagann cinneadh ar a bhféadfar athbhreithniú breithiúnach a dhéanamh maidir leis an duine sin. 4.IMPLEACHTAÍ BUISÉADACHA Tá impleachtaí do bhuiséad an Aontais ag an Rialachán atá beartaithe. Meastar gurb é EUR 417 626 milliún iomlán na n‑acmhainní airgeadais a theastóidh chun an togra seo a chur chun feidhme sa tréimhse 2021-2027. Go háirithe, d’fhéadfadh sé go mbeadh tacaíocht airgeadais ag teastáil ó na gnéithe seo a leanas den scagadh: –bonneagar don scagadh: na háitribh láithreacha ag na Pointí Trasnaithe Teorann, ionaid ghlactha etc. a chruthú agus a úsáid/uasghrádú; –rochtain ar na bunachair sonraí ábhartha ag na suíomhanna nua; –baill foirne bhreise a fhostú chun an scagadh a dhéanamh; –oiliúint a chur ar na gardaí teorann agus baill foirne eile chun an scagadh a dhéanamh; –an fhoireann leighis a earcú; –trealamh leighis agus áitribh le haghaidh na réamhscrúduithe sláinte, i gcás inarb iomchuí; –an sásra le haghaidh faireachán neamhspleách a dhéanamh ar chearta bunúsacha a bhunú le linn an scagtha. Féadfaidh na hacmhainní atá ar fáil do na Ballstáit faoin gCreat Airgeadais Ilbhliantúil nua 2021-2027 na costais a bhaineann leis na tascanna nua sin a chumhdach. Ní dhéantar iarratas ar aon acmhainn bhreise airgeadais nó dhaonna i gcomhthéacs an togra reachtaigh seo. Tá tuilleadh eolais faoi sin sa Ráiteas Airgeadais Reachtach a ghabhann leis an togra seo. 5.EILIMINTÍ EILE •Míniúchán mionsonraithe ar fhorálacha sonracha an togra In Airteagal 1 mínítear ábhar an Rialacháin. Sonraítear ann go mbeidh feidhm ag an Rialachán ag na teorainneacha seachtracha agus laistigh de chríocha na mBallstát, i gcás nach sonraítear go raibh náisiúnaigh tríú tír faoi réir rialuithe ag an teorainn sheachtrach.

Déantar foráil in Airteagal 2 maidir le sainmhínithe is infheidhme i gcomhthéacs an scagtha. Leagtar amach in Airteagal 3 an raon feidhme pearsanta trí náisiúnaigh tríú tír a shainaithint ar cheart dóibh bheith faoi réir na hoibleagáide scagtha ag na teorainneacha seachtracha: náisiúnaigh tríú tír atá i láthair ag an teorainn sheachtrach gan na coinníollacha maidir le dul isteach a chomhlíonadh agus a bhfuil na Ballstáit faoi oibleagáid a méarloirg a thógáil faoi Rialachán Eurodac, duine a díbhordáladh i gcríoch na mBallstát tar éis oibríocht chuardaigh agus tarrthála, agus náisiúnaigh tríú tír a iarrann cosaint idirnáisiúnta ag pointe trasnaithe teorann. Níl na náisiúnaigh sin faoi réir an scagtha, is e sin le rá na náisiúnaigh tríú tír sin a údaraítear dul isteach ar bhonn na maoluithe dá dtagraítear in Airteagal 6(5) de Chód Teorainneacha Schengen (sealbhóirí ceadanna cónaithe nó sealbhóirí víosa fadfhanachta chun críoch idirthurais, náisiúnaigh tríú tír a bhfuil ceanglas víosa orthu i gcás ina n‑eiseofar víosa ag an teorainn, agus daoine a bhfuil cead dul isteach faighte acu ó Bhallstát ar bhonn cinneadh aonair ar fhorais daonnúla, ar fhorais leasa náisiúnta nó mar gheall ar oibleagáidí idirnáisiúnta, ach na daoine a bhfuil cosaint idirnáisiúnta á lorg acu, ba cheart na daoine sin a bheith faoi réir an scagtha). Déantar foráil in Airteagal 4 nach mbeidh na náisiúnaigh tríú tír a ndéantar an scagadh orthu ag an teorainn sheachtrach údaraithe dul isteach sa chríoch le linn an scagtha. Déanfar foráil ann freisin go gcuirfear deireadh leis an scagadh a luaithe agus a léirítear go gcomhlíonann an náisiúnach tríú tír na coinníollacha maidir le dul isteach. Tá sé sin gan dochar do na pionóis a d’fhéadfaí a chur i bhfeidhm maidir leis an teorainn sheachtrach a thrasnú gan údarú, i gcomhréir leis na rialacha reatha a leagtar amach i gCód Teorainneacha Schengen. Sonraítear in Airteagal 5 go gcuirfidh na Ballstáit an scagadh i bhfeidhm freisin maidir le náisiúnaigh tríú tír a ghabhtar laistigh den chríoch, i gcás inar cosúil gur éalaigh siad ó sheiceálacha teorann ag an teorainn sheachtrach ar theacht isteach dóibh. Leagtar amach in Airteagal 6 suíomh agus fad an scagtha. Is ag na teorainneacha seachtracha atá an suíomh, seachas i gcásanna a thagann faoi Airteagal 5. Is é cúig lá fad beartaithe an phróisis scagtha, seachas sa chás gur coimeádadh an duine lena mbaineann ag an teorainn ar feadh 72 uair an chloig roimhe sin mar a thagraítear in Airteagal 14(3) de Rialachán (AE) Uimh. 603/2013 [Rialachán Eurodac], maidir le trasnú neamhúdaraithe an teorann sheachtraí. I gcás mar sin, níor cheart an scagadh a bheith níos faide ná 2 lá. I gcás an scagtha a dhéantar ar dhaoine a ghabhtar laistigh den chríoch, ba cheart an scagadh gan dul thar thréimhse trí lá. Liostaítear freisin san airteagal gnéithe uile an scagtha agus foráiltear ann go bhféadfaidh gníomhaireachtaí ábhartha an Aontais tacaíocht a thabhairt do na Ballstáit maidir leis an scagadh, laistigh dá sainorduithe faoi seach. Aithníonn ann freisin gur gá do na Ballstáit ról a thabhairt do na húdaráis cosanta leanaí agus do na rapóirtéirí náisiúnta frithgháinneála i gcásanna a bhaineann le daoine leochaileacha nó mionaoisigh. Leagtar amach in Airteagal 7 an oibleagáid atá ar gach Ballstát sásra a bhunú le haghaidh faireachán neamhspleách a dhéanamh ar chearta bunúsacha agus sainítear ról na Gníomhaireachta um Chearta Bunúsacha sa phróiseas sin. Léirítear in Airteagal 8 an fhaisnéis nach mór a chur in iúl do na náisiúnaigh tríú tír lena mbaineann le linn an scagtha, agus béim á leagan ar ngá a áirithiú go ndéanfar caighdeáin áirithe maidir leis sin a chomhlíonadh, ionas go gcuirfear faisnéis in iúl do náisiúnaigh tríú tír ar bhealach leordhóthanach, go háirithe maidir le leanaí. Bunaítear le hAirteagal 9 na rialacha maidir leis an scrúdú sláinte agus sainaithint náisiúnach tríú tír a bhfuil leochaileachtaí acu agus a bhfuil riachtanais speisialta acu maidir le glacadh nó nós imeachta ag na teorainneacha seachtracha. Foráiltear le hAirteagal 10 rialacha sonracha maidir le náisiúnaigh tríú tír a shainaithint trí chuardach a dhéanamh sa Stóras Coiteann Sonraí Céannachta (CIR) arna bhunú leis an Rialachán maidir le hIdir-inoibritheacht. Trí chuardach a dhéanamh in CIR is féidir na sonraí céannachta atá in EES, VIS, ETAIS, Eurodac agus ECRIS-TCN a cheadú d’aon iarraidh amháin, ar bhealach tapa agus iontaofa, agus uasleibhéal cosanta a áirithiú do na sonraí agus próiseáil neamhriachtanach agus dúbailt sonraí a sheachaint. Foráiltear le hAirteagal 11 rialacha sonracha maidir le seiceálacha slándála. Ceanglaíonn sé ar na húdaráis inniúla EES, ETIAS, VIS, ECRIS-TCN agus bunachar sonraí Interpol um Dhoiciméid Taistil a bhaineann le Fógraí (TDAWN) a cheadú chun a fhíorú cé acu atá na náisiúnaigh tríú tír ina mbagairt don tslándáil nó nach bhfuil. Ba cheart na seiceálacha sin a dhéanamh, a mhéid is féidir, ar bhonn na sonraí bithmhéadracha, chun an baol go ndéanfar sainaithint mícheart a íoslaghdú, agus ba cheart torthaí na gcuardach a theorannú do shonraí iontaofa amháin. Comhlánaíonn Airteagal 11 Airteagal 12 trí rialacha sonracha maidir le seiceálacha slándála a sholáthar. Déantar foráil in Airteagal 13 maidir leis an bhfoirm fhaisnéisithe ar cheart do na húdaráis inniúla a líonadh amach roimh dheireadh an scagtha. Déantar foráil in Airteagal 14 maidir le torthaí féideartha an scagtha a dhéantar ar na náisiúnaigh tríú tír. Go háirithe, tagraítear do nósanna imeachta lena n‑urramaítear Treoir (AE) 2008/115/CE (Treoir um Fhilleadh) maidir le náisiúnaigh tríú tír nach ndearna iarratas ar chosaint idirnáisiúnta agus maidir leo siúd nach léiríodh le linn an scagtha go gcomhlíonann siad na coinníollacha maidir le dul isteach. Bunaítear leis freisin gur cheart na náisiúnaigh tríú tír a rinne iarratas ar chosaint idirnáisiúnta a tharchur chuig na húdaráis dá dtagraítear in Airteagal [XY] den Rialachán sin. Déanfar an fhoirm dá dtagraítear in Airteagal 13 den Rialachán seo a tharchur chuig na húdaráis inniúla in éineacht le hatreorú an duine lena mbaineann. Déantar tagairt in Airteagal 14 freisin don fhéidearthacht chun athlonnú a dhéanamh faoin sásra dlúthpháirtíochta arna bhunú le hAirteagal XX de Rialachán (AE) Uimh. XXXX/XXXX [Rialachán maidir le bainistiú Imirce agus Tearmainn]. Tagraíonn an fhoráil freisin do náisiúnaigh tríú tír a ndearnadh an scagadh orthu tar éis iad a bheith gafa laistigh den chríoch. Beidh na náisiúnaigh tríú tír sin faoi réir na nósanna imeachta lena n‑urramaítear Treoir 2008/115/CE nó faoi réir na nósanna imeachta dá dtagraítear in Airteagal 25(2) de Rialachán (AE) Uimh. XXX/XXX (Rialachán maidir leis an Nós Imeachta Tearmainn). Foráiltear ann chomh maith go dtógfaidh na húdaráis na sonraí bithmhéadracha dá dtagraítear in Airteagail [10, 13, 14 agus 14a] de Rialachán AE Uimh. XXX/XXX [Rialachán Eurodac] de gach duine a bhfuil feidhm ag an Rialachán maidir leis le linn an scagtha, agus go dtarchuirfidh siad na sonraí i gcomhréir leis an Rialachán sin, sa chás nach bhfuil sé déanta go fóill. Le hAirteagal 15 tugtar isteach an nós imeachta coiste chun na gníomhartha cur chun feidhme a luaitear i gcomhthéacs na seiceálacha céannachta agus slándála in Airteagail 10 agus 11 faoi seach a ghlacadh. Foráiltear le hAirteagal 16 - 19 athruithe sna gníomhartha dlí faoi seach Rialachán (CE) Uimh. 767/2008, (AE) 2017/2226, (AE) 2018/1240 agus (AE) 2019/817 lena mbunaítear na bunachair sonraí atá le ceadú le linn an scagtha agus an idir-inoibritheacht eatarthu. Foráiltear le hAirteagal 20 go ndéanfar meastóireacht ar chur chun feidhme na mbeart a leagtar amach sa Rialachán seo. Tá forálacha críochnaitheacha in Airteagal 21. 2020/0278 (COD) Togra le haghaidh

RIALACHÁN Ó PHARLAIMINT NA hEORPA AGUS ÓN gCOMHAIRLE lena dtugtar isteach scagadh ar náisiúnaigh tríú tír ag na teorainneacha seachtracha agus lena leasaítear Rialachán (CE) Uimh. 67/2008, (AE) 2017/2226, (AE) 2018/1240 agus (AE) 2019/817 TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe pointí (b) agus (d) d’Airteagal 77(2) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Bunaíodh an limistéar Schengen chun go mbainfí amach cuspóir an Aontais maidir le limistéar gan teorainneacha inmheánacha a bhunú ina n‑áiritheofar saorghluaiseacht daoine, mar a leagtar amach in Airteagal 3(2) den Chonradh ar an Aontas Eorpach (CAE). Braitheann dea-fheidhmiú an limistéir sin ar mhuinín fhrithpháirteach idir na Ballstáit agus ar bhainistiú éifeachtúil na teorann seachtraí. (2)Leagtar síos na rialacha lena rialaítear rialú teorann daoine a thrasnaíonn teorainneacha seachtracha Bhallstát an Aontais i Rialachán (AE) 2016/399 ó Pharlaimint na hEorpa agus ón gComhairle (Cód Teorainneacha Schengen) mar a glacadh faoi Airteagal 77(2)(b) den Chonradh ar Fheidhmiú an Aontais Eorpaigh (CFAE). Chun beartas an Aontais a fhorbairt a thuilleadh d’fhonn seiceálacha a dhéanamh ar dhaoine agus faireachán éifeachtúil a dhéanamh ar thrasnú teorainneacha seachtracha dá dtagraítear sa chéad mhír d’Airteagal 77 CFAE, ba cheart úsáid a bhaint as beartais bhreise chun aghaidh a thabhairt ar chásanna ina n‑éiríonn le náisiúnaigh tríú tír seiceálacha teorann a sheachaint ag na teorainneacha seachtracha, nó ar chásanna ina ndíbhordáiltear náisiúnaigh tríú tír i ndiaidh oibríochtaí cuardaigh agus tarrthála agus ar chásanna ina n‑iarrann náisiúnaigh tríú tír cosaint idirnáisiúnta ag pointe trasnaithe teorann gan na coinníollacha maidir le dul isteach a chomhlíonadh. Is comhlánú agus sonrú ar Rialachán (AE) 2016/399 an rialachán seo maidir leis na trí chás sin. (3)Sna trí chás sin, tá sé ríthábhachtach a áirithiú go ndéanfar na náisiúnaigh tríú tír a scagadh chun go mbeifear in ann iad a shainaithint i gceart agus chun go mbeifear in ann iad a chur go héifeachtúil faoi réir na nósanna imeachta ábhartha, nósanna imeachta a d’fhéadfadh, ag brath ar na himthosca, a bheith ina nósanna imeachta um chosaint idirnáisiúnta nó ina nósanna imeachta lena n‑urramaítear Treoir 2008/115/CE ó Pharlaimint na hEorpa agus ón gComhairle (an ‘Treoir um Fhilleadh’). Ba cheart an scagadh a dhéantar ar na seiceálacha ag an teorainn sheachtrach a chomhlánú go héasca nó cúiteamh a dhéanamh air go ndeachaigh na náisiúnaigh tríú tír timpeall ar na seiceálacha sin agus iad ag trasnú na teorann seachtraí. (4)Ní hamháin go ndéanann an rialú teorann leas an Bhallstáit a gcuirtear i gcrích ag a theorainneacha seachtracha é ach déanann sé leas na mBallstát go léir a bhfuil deireadh curtha acu le rialú ag teorainneacha seachtracha. Ba cheart rialú teorann a bheith ina chuidiú chun an imirce neamhdhleathach agus an gháinneáil ar dhaoine a chomhrac agus aon bhaol do shlándáil inmheánach, do bheartas poiblí, do shláinte phoiblí agus do chaidreamh idirnáisiúnta na mBallstát a chosc. Mar sin, is gnéithe tábhachtacha de chur chuige cuimsitheach maidir leis an imirce iad na bearta a dhéantar ag na teorainneacha seachtracha chun go mbeifí in ann aghaidh a thabhairt ar an dúshlán a bhaineann le sreabhadh measctha d’imircigh agus daoine a bhfuil cosaint idirnáisiúnta á lorg acu. (5)I gcomhréir le hAirteagal 2 de Rialachán (AE) 2016/399 is éard atá i gceist leis an rialú teorann ná seiceálacha teorann a dhéantar ag pointí trasnaithe teorann agus faireachas teorann, a dhéantar idir na pointí trasnaithe teorann, chun cosc a chur ar náisiúnaigh tríú tír a bheith ag dul timpeall ar sheiceálacha teorann. I gcomhréir le hAirteagal 13 de Rialachán (AE) 2016/399 duine a thrasnaigh teorainn ar bhealach neamhúdaraithe agus nach bhfuil cead aige fanacht ar chríoch an Bhallstáit lena mbaineann, déanfar an duine sin a ghabháil agus é a chur faoi réir na nósanna imeachta lena n‑urramaítear Treoir 2008/115/CE. I gcomhréir le hAirteagal 3 de Rialachán (AE) 2016/399, ba cheart rialú teorann a dhéanamh gan dochar do chearta dídeanaithe agus daoine a iarrann cosaint idirnáisiúnta, go háirithe maidir le non-refoulement. (6)Bíonn ar ghardaí teorann aghaidh a thabhairt go minic ar náisiúnaigh tríú tír a iarrann cosaint idirnáisiúnta gan doiciméid taistil, i ndiaidh gabhála le linn faireachas teorann nó le linn seiceálacha ag na pointí trasnaithe teorann. Thairis sin, ag codanna áirithe den teorainn bíonn ar na gardaí teorann aghaidh a thabhairt ar líon mór imirceach atá ag iarraidh teacht isteach ag an am céanna. Sna himthosca sin, tá sé iontach deacair a áirithiú go ndéanfar na bunachair sonraí ábhartha uile a cheadú agus an nós imeachta ábhartha um thearmann nó um fhilleadh a chinneadh láithreach. (7)Chun a áirithiú go ndéanfar láimhseáil thapa ar náisiúnaigh tríú tír a dhéanann iarracht na seiceálacha teorann a sheachaint nó a iarrann cosaint idirnáisiúnta ag pointe trasnaithe teorann gan na coinníollacha maidir le dul isteach a chomhlíonadh nó ar náisiúnaigh tríú tír a dhíbhordáiltear i ndiaidh oibríocht chuardaigh agus tarrthála, ní mór creat níos láidre a chur ar fáil maidir le comhar idir na húdaráis náisiúnta difriúla atá freagrach as an rialú teorann, as an tsláinte phoiblí a chosaint, as scrúdú a dhéanamh ar an ngá le cosaint idirnáisiúnta agus as cur i bhfeidhm nósanna imeachta um fhilleadh. (8)Go háirithe, ba cheart an scagadh a bheith ina chuidiú chun a áirithiú go ndéanfar na náisiúnaigh tríú tír lena mbaineann a chur faoi réir na nósanna imeachta iomchuí ag an gcéim is luaithe is féidir agus go leanfar de na nósanna imeachta sin gan aon bhriseadh nó gan mhoill. Ag an am céanna, ba cheart an scagadh a bheith ina chuidiú chun dul i ngleic leis an gcleachtas ina n‑éalaíonn roinnt iarratasóirí ar chosaint idirnáisiúnta tar éis dóibh údarú a fháil le dul isteach ar chríoch Bhallstáit bunaithe ar a n‑iarratas ar chosaint idirnáisiúnta, chun an t‑iarratas céanna a dhéanamh i mBallstát eile nó gan é a dhéanamh ar chor ar bith. (9)Maidir leis na daoine sin a dhéanann iarratas ar chosaint idirnáisiúnta, ba cheart scrúdú a dhéanamh ar an ngá le cosaint idirnáisiúnta i ndiaidh an scagtha. Leis an scagadh ba cheart a cheadú faisnéis a bhailiú agus a roinnt leis na húdaráis atá inniúil chun an scrúdú sin a dhéanamh, faisnéis atá ábhartha chun go sainaithneofar an nós imeachta iomchuí maidir leis an iarratas a scrúdú, agus dlús a chur leis an scrúdú dá bharr. Ba cheart a áirithiú leis an scagadh freisin go sainaithneofar daoine a bhfuil riachtanais speisialta acu go luath, ionas go gcuirfear aon riachtanas speisialta maidir le glacadh nó nós imeachta san áireamh go hiomlán agus an nós imeachta is infheidhme a chinneadh agus a shaothrú. (10)Ba cheart na hoibleagáidí a eascraíonn as an Rialachán seo a bheith gan dochar do na forálacha a bhaineann le freagracht as scrúdú a dhéanamh ar iarratas ar chosaint idirnáisiúnta a rialaítear le Rialachán (AE) Uimh. XX/XXX [Rialachán maidir le Bainistiú Tearmainn agus Imirce]. (11)Ba cheart feidhm a bheith ag an Rialachán seo maidir le náisiúnaigh tríú tír agus daoine gan stát arna ngabháil i ndáil le trasnú neamhúdaraithe a dhéanamh ar talamh, ar muir nó san aer ar theorainn sheachtrach Bhallstáit, seachas náisiúnaigh tríú tír nach bhfuil sé de cheangal ar an mBallstát a gcuid sonraí bithmhéadracha a thógáil de bhun Airteagal 14(1) agus (3) de Rialachán Eurodac ar chúiseanna eile seachas aois, agus maidir le daoine a díbhordáladh i ndiaidh oibríochtaí cuardaigh agus tarrthála, gan beann ar cé acu a dhéanann siad iarratas ar chosaint idirnáisiúnta nó nach ndéanann. Ba cheart feidhm a bheith ag an Rialachán seo freisin maidir leo siúd a bhfuil cosaint idirnáisiúnta á lorg acu ag pointí trasnaithe teorann nó i limistéir idirthurais gan na coinníollacha maidir le dul isteach a chomhlíonadh (12)Ba cheart an scagadh a dhéanamh ag an teorainn sheachtrach nó gar di, sula n‑údarófar do na daoine lena mbaineann dul isteach sa chríoch. Ba cheart do na Ballstáit bearta a chur i bhfeidhm de bhun an dlí náisiúnta chun cosc a chur ar na daoine lena mbaineann dul isteach sa chríoch le linn an scagtha. I gcásanna aonair, más gá, féadfar coinneáil a áireamh leis na bearta sin, faoi réir an dlí náisiúnta lena rialaítear an t‑ábhar sin.

(13)A luaithe atá sé soiléir le linn an scagtha go gcomhlíonann náisiúnach tríú tír atá faoi réir an scagtha na coinníollacha in Airteagal 6 de Rialachán (AE) 2016/399, ba cheart deireadh a chur leis an scagadh agus ba cheart údarú a thabhairt don náisiúnach tríú tír lena mbaineann dul isteach sa chríoch, gan dochar do chur i bhfeidhm pionós dá dtagraítear in Airteagal 5(3) den rialachán sin. (14)I bhfianaise chuspóir an mhaolaithe dá dtagraítear in Airteagal 6(5) de Rialachán (AE) 2016/399, na daoine sin a bhfuil údarú tugtha ag Ballstát dóibh dul isteach faoin bhforáil sin i gcinneadh aonair, níor cheart an scagadh a dhéanamh orthu cé nach gcomhlíonann siad na coinníollacha uile maidir le dul isteach. (15)Na daoine ar fad atá faoi réir an scagtha ba cheart seiceálacha a dhéanamh orthu chun a gcéannacht a shuíomh agus chun a dheimhniú nach mbeidh siad ina mbaol don tslándáil inmheánach ná don tsláinte poiblí. I gcás daoine a iarrann cosaint idirnáisiúnta ag pointí trasnaithe teorann, ba cheart na seiceálacha céannachta agus slándála a dhéantar i gcomhthéacs seiceálacha teorann a chur san áireamh chun dúbláil a sheachaint. (16)Nuair a bheidh an scagadh críochnaithe, ba cheart na náisiúnaigh tríú tír lena mbaineann a chur faoi réir an nós imeachta ábhartha chun freagracht a bhunú as iarratas ar chosaint idirnáisiúnta a scrúdú agus chun measúnú a dhéanamh ar an ngá atá le cosaint idirnáisiúnta, nó ba cheart iad a bheith faoi réir forálacha lena n‑urramaítear Treoir 2008/115 (treoir um fhilleadh), de réir mar is iomchuí. Ba cheart an fhaisnéis a gheofar le linn an scagtha a chur ar fáil do na húdaráis inniúla chun tacú le measúnú breise ar gach cás aonair, agus lánurraim á tabhairt do chearta bunúsacha. Níor cheart feidhm a bheith ag na nósanna imeachta arna mbunú le Treoir 2008/115 go dtí go mbeidh deireadh leis an scagadh. Níor cheart feidhm a bheith ag Airteagail 26 agus 27 den Rialachán maidir leis an Nós Imeachta Tearmainn go dtí go mbeidh deireadh leis an scagadh. Ba cheart é sin a bheith gan dochar dó gur cheart na daoine sin a dhéanann iarratas ar chosaint idirnáisiúnta ag uair a ngabhála, le linn rialú teorann ag pointe trasnaithe teorann nó le linn an scagtha, a mheas mar iarratasóirí. (17)D’fhéadfaí athshocrú a dhéanamh freisin i ndiaidh an scagtha faoin sásra dlúthpháirtíochta arna bhunú le Rialachán (AE) XXX/XXX [Bainistiú Tearmainn agus Imirce] i gcás go bhfuil Ballstát ag cuidiú leis an dlúthpháirtíocht ar bhonn deonach nó nach bhfuil iarratasóirí ar chosaint idirnáisiúnta faoi réir an nós imeachta teorann de bhun Rialachán (AE) Uimh. XXX/XXX (Rialachán maidir leis an Nós Imeachta Tearmainn), nó faoin sásra lena dtugtar aghaidh ar chásanna géarchéime arna mbunú le Rialachán (AE) XXX/XXX [Rialachán maidir le cásanna géarchéime]. (18)I gcomhréir le hAirteagal 12 de Rialachán (AE) 2016/399, léirítear comhlíonadh na gcoinníollacha maidir le dul isteach agus an t‑údarú maidir le dul isteach le stampa dul isteach ar an doiciméad taistil. Mar sin, in éagmais stampa den sórt sin nó in éagmais doiciméad taistil féadfar a mheas nach gcomhlíonann an sealbhóir na coinníollacha maidir le dul isteach. Nuair a chuirfear tús le hoibríocht an Chórais Dul Isteach/Imeachta, cuirfear córas leictreonach ann in ionad stampaí agus beidh sé níos iontaofa dá bharr. Mar sin, ba cheart do na Ballstáit an scagadh a dhéanamh ar náisiúnaigh tríú tír atá laistigh den chríoch cheana féin agus nach bhfuil sé ar a gcumas a chruthú go gcomhlíonann siad na coinníollacha maidir le dul isteach i gcríoch na mBallstát. Tá sé riachtanach scagadh a dhéanamh ar náisiúnaigh tríú tír chun cúiteamh a dhéanamh air gur éirigh leo na seiceálacha dul isteach a sheachaint ar shroicheadh an limistéir Schengen dóibh agus mar sin ní fhéadfaí go ndiúltaíodh cead isteach dóibh nó gur cuireadh faoi réir an nós imeachta iomchuí iad i ndiaidh an scagtha. Ba cheart an scagadh a bheith ina chuidiú, trí na bunachair sonraí dá dtagraítear sa Rialachán seo a cheadú, chun a dheimhniú nach mbeidh na daoine lena mbaineann ina mbaol don tslándáil inmheánach. Faoi dheireadh an scagtha laistigh den chríoch, ba cheart na náisiúnaigh tríú tír lena mbaineann a bheith faoi réir nós imeachta um fhilleadh nó, i gcás go ndéanann siad iarratas ar chosaint idirnáisiúnta, faoi réir an nós imeachta tearmainn iomchuí. Níor cheart scagadh a dhéanamh arís is arís eile ar an náisiúnach tríú tír céanna a mhéid is féidir. (19)Ba cheart an scagadh a chur i gcrích a luaithe is féidir, agus níor cheart an scagadh a bheith níos faide ná 5 lá nuair a dhéantar é ag an teorainn sheachtrach agus níor cheart é a bheith níos faide ná 3 lá nuair a dhéantar é laistigh de chríoch Bhallstáit. Ba cheart aon síneadh ar an teorainn ama 5 lá a fhorchoimeád do chásanna eisceachtúla ag na teorainneacha seachtracha, i gcás ina sáraíodh acmhainneacht an Bhallstáit an scagadh a láimhseáil ar chúiseanna nach mbeadh neart aige orthu amhail na cásanna géarchéime dá dtagraítear in Airteagal 1 de Rialachán XXX/XXX [togra le haghaidh géarchéimeanna]. (20)Ba cheart do na Ballstáit suíomhanna iomchuí a chinneadh chun an scagadh a dhéanamh ag an teorainn sheachtrach nó gar di agus an limistéar geografach agus an bonneagar atá ann cheana á gcur san áireamh, chun a áirithiú gur féidir scagadh a dhéanamh gan mhoill ar náisiúnaigh tríú tír a gabhadh agus iad siúd a chuireann iad féin in iúl ag pointe trasnaithe teorann. Is féidir na tascanna a bhaineann leis an scagadh a dhéanamh ag teophointí dá dtagraítear i bpointe (23) d’Airteagal 2 de Rialachán (AE) 2019/1896 ó Pharlaimint na hEorpa agus ón gComhairle. (21)Chun cuspóirí an scagtha a bhaint amach, ba cheart dlúthchomhair a áirithint idir na húdaráis náisiúnta inniúla dá dtagraítear in Airteagal 16 de Rialachán 2016/399, iad siúd dá dtagraítear in Airteagal 5 den [Rialachán maidir leis an Nós Imeachta Tearmainn] chomh maith leo siúd atá freagrach as na nósanna imeachta um fhilleadh lena n‑urramaítear Treoir 2008/115 a chur i gcrích. Ba cheart dlúthbhaint a bheith ag na húdaráis cosanta leanaí sa scagadh chomh maith cibé uair is gá chun a áirithiú go gcuirfear leas an linbh san áireamh i gcaitheamh an scagtha. Ba cheart a cheadú do na Ballstáit leas a bhaint as tacaíocht ó na gníomhaireachtaí ábhartha, go háirithe an Ghníomhaireacht Eorpach um an nGarda Teorann agus Cósta agus [Gníomhaireacht an Aontais Eorpaigh um Thearmann], laistigh de theorainneacha a sainorduithe. Ba cheart do na Ballstáit páirt a thabhairt do na Rapóirtéirí náisiúnta Frithgháinneála nuair a nochtann an scagadh fíricí is ábhartha don gháinneáil i gcomhréir le Treoir 2011/36/AE ó Pharlaimint na hEorpa agus ón gComhairle. (22)Agus an scagadh á dhéanamh, ba cheart do na húdaráis inniúla Cairt um Chearta Bunúsacha an Aontais Eorpaigh a chomhlíonadh agus a áirithiú go n‑urramaítear dínit an duine agus níor cheart dóibh aon idirdhealú a dhéanamh ar dhuine de réir aon fhorais amhail gnéas, cine, dath, bunús ciníoch nó sóisialta, airíonna géiniteacha, teanga, reiligiún nó creideamh, tuairimí polaitiúla nó tuairimí eile, mionlach náisiúnta, míchumas, aois nó gnéaschlaonadh. Ba cheart aird ar leith a thabhairt ar leas an linbh. (23)Chun a áirithiú go gcomhlíonfar dlí an Aontais agus an dlí idirnáisiúnta le linn an scagtha, lena n‑áirítear Cairt um Chearta Bunúsacha, ba cheart do gach Ballstát sásra faireacháin a bhunú agus coimircí leordhóthanacha a chur ar bun chun neamhspleáchas an tsásra sin a áirithiú. Ba cheart go háirithe an urraim do chearta bunúsacha i ndáil leis an scagadh a chumhdach leis an sásra faireacháin, agus an urraim do na rialacha náisiúnta is infheidhme maidir le coinneáil agus comhlíonadh phrionsabal an non-refoulement dá dtagraítear in Airteagal 3(b) de Rialachán (AE) 2016/399. Ba cheart don Ghníomhaireacht um Chearta Bunúsacha treoir ghinearálta a leagan síos maidir le sásra faireacháin den sórt sin a bhunú agus chun neamhspleáchas an tsásra sin a áirithiú. Ba cheart a cheadú do na Ballstáit tacaíocht a iarraidh ar an nGníomhaireacht um Chearta Bunúsacha chun a sásra faireacháin náisiúnta a fhorbairt. Ba cheart a cheadú do na Ballstáit freisin comhairle a lorg ón nGníomhaireacht um Chearta Bunúsacha maidir le modheolaíocht don sásra faireacháin sin a bhunú agus maidir le bearta oiliúna iomchuí. Ba cheart a cheadú do na Ballstáit freisin a iarraidh ar eagraíochtaí agus comhlachtaí náisiúnta, idirnáisiúnta agus neamhrialtasacha atá ábhartha agus inniúil a bheith rannpháirteach san fhaireachán. Ba cheart an sásra faireacháin neamhspleách a bheith gan dochar don fhaireachán ar chearta bunúsacha arna sholáthar ag lucht faireacháin ar chearta bunúsacha de chuid na Gníomhaireachta Eorpaí um an nGarda Teorann agus Cósta dá bhforáiltear i Rialachán (AE) 2019/1896. Ba cheart do na Ballstáit líomhaintí maidir le sáruithe ar na cearta bunúsacha le linn an scagtha a fhiosrú, lena n‑áirítear trína áirithiú go ndéileálfar le gearáin go gasta agus ar bealach iomchuí. (24)Faoi dheireadh an scagtha, ba cheart do na húdaráis atá freagrach as an scagadh foirm fhaisnéisithe a líonadh isteach. Ba cheart an fhoirm a tharchur chuig na húdaráis a bhfuil scrúdú ar iarratais ar chosaint idirnáisiúnta ar bun acu nó chuig na húdaráis atá inniúil ar fhilleadh – ag brath ar cé chuige a tharchuirfear an duine aonair. Sa chéad chás, ba cheart do na húdaráis atá freagrach as an scagadh aon ghné a chur in iúl, gnéithe a d’fhéadfadh a bheith ábhartha lena chinneadh ar cheart do ná húdaráis inniúla iarratas an náisiúnaigh tríú tír lena mbaineann a chur le nós imeachta scrúdúcháin brostaithe nó leis an nós imeachta teorann. (25)Ba ceart do na húdaráis inniúla na sonraí bithmhéadracha a tógadh le linn an scagtha, agus na sonraí dá dtagraítear in Airteagail [12, 13, 14, agus 14a] de Rialachán Eurodac a tharchur chuig Eurodac i gcomhréir leis na spriocdhátaí dá bhforáiltear sa Rialachán sin. (26)Ba cheart réamhscrúdú sláinte a dhéanamh ar gach duine a ndéantar an scagadh orthu ag na teorainneacha seachtracha d’fhonn daoine a shainaithint a bhfuil cúraim láithreach de dhíth orthu nó a dteastaíonn uathu bearta eile a bheith déanta ar a son, leithlisiú ar fhorais sláinte poiblí mar shampla. Ba cheart riachtanais shonracha mionaoiseach agus daoine leochaileacha a chur san áireamh. Más rud eile gur léir ó na himthosca nach gá an scrúdú sin a dhéanamh, go háirithe toisc go bhfuil an chuma air go bhfuil an duine i mbarr a shláinte, níor cheart an scrúdú a dhéanamh agus ba cheart an duine lena mbaineann a chur ar an eolas faoi sin. Ba cheart d’údaráis sláinte an Bhallstáit lena mbaineann an réamhscrúdú sláinte a dhéanamh. Maidir leis na náisiúnaigh tríú tír a ghabhtar laistigh den chríoch, ba cheart an réamhscrúdú sláinte a dhéanamh nuair a mheasfar gur gá sin ar an gcéad amharc. (27)Le linn an scagtha, ba cheart a ráthú do gach duine lena mbaineann caighdeán maireachtála a chomhlíonann Cairt um Chearta Bunúsacha an Aontais Eorpaigh agus rochtain a bheith acu ar chúram sláinte éigeandála agus ar chóireáil riachtanach breoiteachta. Ba cheart aird ar leith a thabhairt ar dhaoine aonair leochaileacha, amhail mná torracha, daoine scothaosta, teaghlaigh aontuismitheora, daoine a bhfuil míchumas meabhrach nó fisiciúil orthu atá inaitheanta láithreach, daoine ar léir gur fhulaing siad tráma síceolaíoch nó tráma fisiciúil agus mionaoisigh neamhthionlactha. Go háirithe, i gcás mionaoisigh, ba cheart faisnéis a chur ar fáil ar bhealach atá fabhrach do leanaí agus oiriúnach don aois. Na húdaráis uile a bhfuil baint acu le comhlíonadh na gcúraimí a bhaineann leis an scagadh, ba cheart urraim a bheith acu ado dhínit an duine agus don phríobháideachas, agus staonadh ó aon ghníomh nó iompar idirdhealaitheach. (28)Ós rud é go bhféadfadh sé nach mbeadh na doiciméid chéannachta agus taistil is gá ag náisiúnaigh tríú tír atá faoi réir an scagtha chun an teorainn sheachtrach a thrasnú go dleathach, ba cheart nós imeachta um shainaithint a sholáthar mar chuid den scagadh. (29)Bunaíodh an Stóras Coiteann Sonraí Céannachta (‘CIR’) le Rialachán (AE) 2019/817 ó Pharlaimint na hEorpa agus ón gComhairle (Rialachán maidir le hIdir-inoibritheacht) chun cuidiú le ceart-sainaithint na ndaoine atá cláraithe sa Chóras Dul Isteach/Imeachta (‘EES’), sa Chóras Faisnéise Víosaí (‘VIS’), sa Chóras Eorpach um Fhaisnéis agus Údarú Taistil (‘ETIAS’), in Eurodac agus sa Chóras Faisnéise Eorpach um Thaifid Chóiriúla le haghaidh náisiúnaigh tríú tír (‘ECRIS-TCN’), lena n‑áirítear daoine nach eol cé hiad agus nach bhfuil in ann a gcéannacht a léiriú, agus an tsainaithint sin a éascú. Chun na críche sin, níl in CIR ach na sonraí céannachta, an doiciméad taistil agus na sonraí bithmhéadracha a thaifeadtar in EES, VIS, ETIAS, Eurodac agus ECRIS-TCN, arna scaradh go loighciúil. Níl stóráilte in CIR ach na sonraí pearsanta atá fíor-riachtanach chun seiceáil chruinn a dhéanamh ar an gcéannacht. Ní choinnítear na sonraí pearsanta a thaifeadtar in CIR níos faide ná mar atá fíor-riachtanach chun críocha na gcóras foluiteach agus ba cheart iad a scriosadh go huathoibríoch nuair a scriostar na sonraí sna córais fholuiteacha. Le ceadú an CIR is féidir daoine a shainaithint ar bhealach iontaofa uileghabhálach, trí bhíthin é a bheith indéanta na sonraí céannachta uile in EES, VIS, ETIAS, Eurodac agus ECRUIS-TCN a cheadú in aon iarraidh amháin, ar bhealach gasta iontaofa, agus uasleibhéal cosanta ar na sonraí á áirithiú agus aon phróiseáil neamhriachtanach nó dúbláil sonraí a sheachaint. (30)Chun céannacht na ndaoine sin atá faoi réir an scagtha a shuíomh, ba cheart tús a chur le fíorú in CIR i láthair an duine le linn an scagtha. Le linn an fhíoraithe sin, ba cheart sonraí bithmhéadracha an duine a sheiceáil i gcomparáid leis na sonraí in CIR. I gcás nach féidir sonraí bithmhéadracha duine a úsáid nó i gcás ina gclisfidh ar an gcuardach leis na sonraí sin, d’fhéadfaí an cuardach a dhéanamh le sonraí céannachta an duine i dteannta shonraí an doiciméid taistil, i gcás ina mbeidh an fhaisnéis sin ar fáil. I gcomhréir le prionsabail an riachtanais agus na comhréireachta, agus i gcás ina léireoidh an cuardach go bhfuil sonraí an duine sin stóráilte in CIR, ba cheart rochtain a bheith ag údaráis na mBallstát ar shonraí céannachta, sonraí doiciméid taistil agus sonraí bithmhéadracha an duine sin in CIR lena gceadú, gan CIR aon eolas a thabhairt faoin gcóras faisnéise de chuid an Aontais lena mbaineann na sonraí. (31)Ós rud é go bhfuil úsáid CIR chun críoch aitheantais teoranta le Rialachán (AE) 2019/817 do cheart-sainaithint daoine atá cláraithe in EES, VIS, ETIAS, Eurodac agus ECRIS-TCN a éascú agus cabhrú leis sin i gcásanna seiceálacha póilíneachta laistigh de chríoch na mBallstát, ní mór an Rialachán sin a leasú chun foráil a dhéanamh le haghaidh CIR a úsáid chun daoine a shainaithint le linn an scagtha arna bhunú leis an Rialachán. (32)Ós rud é go bhféadfadh sé nach mbeadh aon doiciméad taistil ag a lán daoine a ndéanfar an scagadh orthu, ba cheart rochtain a bheith ag na húdaráis a bhfuil an scagadh ar bun acu ar aon doiciméad ábhartha eile atá ag na daoine lena mbaineann i gcásanna nach féidir sonraí bithmhéadracha na ndaoine sin a úsáid nó nach bhfuil aon toradh in CIR. Ba cheart cead a bheith ag na húdaráis freisin sonraí ó na doiciméid sin, seachas sonraí bithmhéadracha, a úsáid chun seiceálacha a dhéanamh i gcomparáid leis na bunachair sonraí ábhartha.

(33)Nuair a dhéanann na húdaráis daoine a shainaithint le linn seiceálacha teorann ag an bpointe trasnaithe teorann nó na bunachair sonraí a cheadú i gcomhthéacs faireachais teorann nó seiceálacha póilíneachta ag an teorainn sheachtrach, agus gurb iad na húdaráis chéanna iad a chuir an duine lena mbaineann faoi réir an scagtha, ba cheart a mheas gur chuid den scagadh é sin agus níor cheart iad a dhéanamh arís, seachas i gcás ina bhfuil imthosca speisialta ann a thugann údar maith leis sin. (34)Chun coinníollacha aonfhoirmeacha a áirithiú le haghaidh chur chun feidhme Airteagail 11(5) agus 12(5) den Rialachán seo, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. Ba cheart an nós imeachta scrúdúcháin a úsáid chun na gníomhartha cur chun feidhme ábhartha a ghlacadh. (35)Ba cheart a mheasúnú sa scagadh freisin an bhféadfadh teacht isteach na náisiúnach tríú tír chuig an Aontas an tslándáil inmheánach nó an tsláinte phoiblí a chur i mbaol. (36)Ós rud é go mbaineann an scagadh le daoine atá i láthair ag an teorainn sheachtrach gan na coinníollacha maidir le dul isteach a chomhlíonadh, nó a dhíbhordáiltear i ndiaidh oibríocht chuardaigh agus tarrthála, ba leibhéal comhionann a bheith ag na seiceálacha slándála a dhéantar mar chuid den scagadh agus na seiceálacha a dhéantar i leith náisiúnaigh tríú tír a dhéanann iarratas roimh ré ar údarú dul isteach san Aontas le haghaidh gearrfhanachta, cé acu atá siad faoi oibleagáid víosa nó nach bhfuil. (37)Maidir le náisiúnaigh tríú tír atá díolmhaithe ó cheanglas víosa ar bhonn a náisiúntachta faoi Rialachán (AE) 2018/1806 ó Pharlaimint na hEorpa agus ón gComhairle, foráiltear le Rialachán (AE) 2018/1240 ó Pharlaimint na hEorpa agus ón gComhairle (Rialachán ETIAS) go mbeidh orthu iarratas a dhéanamh ar údarú taistil chun teacht chuig an Aontas ar feadh gearrfhanachta. Sula bhfaighidh na daoine lena mbaineann an t‑údarú taistil sin, déanfar seiceálacha slándála ar na sonraí pearsanta a chuirfear isteach i gcomparáid le roinnt bunachar sonraí de chuid an Aontais – Córas Faisnéise Víosaí (VIS), Córas Faisnéise Schengen (CFS), Córas Dul Isteach/Imeachta (EES), Córas Eorpach um Fhaisnéis agus Údarú Taistil (ETIAS), na sonraí Europol a próiseáladh chun na críche dá dtagraítear in Airteagal 18(2)(a) de Rialachán (AE) 2016/794, ECRIS-TCN – agus bunachar sonraí Interpol i ndáil le Doiciméid atá Goidte nó Caillte (SLTD) agus bunachar sonraí Interpol um Dhoiciméid Taistil a bhaineann le Fógraí (Interpol TDAWN). (38)Maidir le náisiúnaigh tríú tír atá faoi réir an cheanglais víosa faoi Rialachán (AE) 2018/1806, déanfar seiceálacha slándála orthu i gcomparáid leis na bunachair sonraí céanna a úsáidtear chun seiceálacha a dhéanamh ar náisiúnaigh tríú tír atá díolmhaithe ón gceanglas víosa, de bhun Rialachán (AE) 810/2009 agus Rialachán (AE) 767/2008 sula n‑eiseofar víosa. (39)Is é a thagann as an réasúnaíocht arna forbairt in aithris (36) maidir le daoine atá faoi réir an scagtha gur cheart fíoruithe uathoibríocha a dhéanamh chun críoch slándála i gcomparáid leis na córais chéanna a úsáidtear le haghaidh iarratasóirí ar víosaí nó ar údarú taistil faoin gCóras Eorpach um Fhaisnéis agus Údarú Taistil: an VIS, EES, ETIAS, SIS, ECRIS-TCN, Europol agus SLTD agus TDAWN de chuid Interpol. Na daoine a ndéantar an scagadh orthu ba cheart iad a sheiceáil chomh maith i gcomparáid le ECRIS-TCN maidir le daoine a ciontaíodh as cionta sceimhlitheoireachta nó cineálacha eile cionta coiriúla tromchúiseacha, sonraí Europol dá dtagraítear in aithris 38 roimhe seo, bunachar sonraí Interpol i ndáil le Doiciméid atá Goidte nó Caillte agus bunachar sonraí Interpol um Dhoiciméid Taistil a bhaineann le Fógraí (TDAWN). (40)Ba cheart na seiceálacha sin a dhéanamh ar bhealach a áiritheoidh nach ndéanfaí ach na sonraí is gá chun na seiceálacha slándála a dhéanamh a aisghabháil ó na bunachair sonraí sin. Maidir le daoine a d’iarr cosaint idirnáisiúnta ag pointe trasnaithe teorann, an ceadú a dhéantar sna bunachair sonraí don tseiceáil slándála mar chuid den scagadh, ba cheart díriú ar na bunachair sonraí nár ceadaíodh le linn na seiceálacha teorann ag an teorainn sheachtrach, lena seachnófaí ceaduithe arís agus arís eile. (41)I gcás ina mbeidh údar maith leis chun críoch na seiceála slándála, d’fhéadfaí na rudaí atá i seilbh náisiúnach tríú tír a fhíorú mar chuid den scagadh, i gcomhréir leis an dlí náisiúnta. Ba cheart aon bheart a chuirfear i bhfeidhm sa chomhthéacs sin a bheith comhréireach agus ba cheart urraim aa thabhairt do dhínit na ndaoine atá faoi réir an scagtha. Ba cheart do na húdaráis a bhfuil baint acu ann a áirithiú go n‑urramófar cearta bunúsacha na ndaoine aonair lena mbaineann, lena n‑áirítear an ceart chun sonraí pearsanta a chosaint agus an ceart chun saoirse tuairimí a nochtadh. (42)Ós rud é gur gá rochtain ar EES, ETIAS, VIS agus ECRIS-TCN a bheith ag na húdaráis a ainmníodh chun an scagadh a dhéanamh chun a shuí an bhféadfadh an duine a bheith ina bhaol don tslándáil inmheánach nó don bheartas poiblí, ba cheart Rialachán (CE) Uimh. 767/2008, Rialachán (AE) 2017/2226, Rialachán (AE) 2018/1240 agus Rialachán (CE) Uimh. 2019/816, faoi seach, a leasú chun foráil a dhéanamh maidir leis an gceart breise rochtana, rud nach bhforáiltear leis na Rialacháin sin faoi láthair. I gcás Rialachán (AE) Uimh. 2019/816, ba cheart, ar chúiseanna na geoiméadrachta athraithí, an leasú sin a dhéanamh trí rialachán nach ionann é agus an rialachán seo. (43)Ba cheart úsáid a bhaint as an tairseach chuardaigh Eorpach (ESP), arna bunú le Rialachán (AE) 2019/817 chun cuardaigh a dhéanamh i gcomparáid leis na bunachair sonraí Eorpacha, EES, ETIAS, VIS agus ECRIS-TCN, chun críche aitheantais nó chun críoch seiceálacha slándála, mar is infheidhme. (44)Ós rud é go bhfuil cur chun feidhme éifeachtach an scagtha ag brath ar cheart-sainaithint na ndaoine lena mbaineann agus ar a gcúlra slándála, tá údar maith le bunachair sonraí Eorpacha a cheadú chun na críche sin ar bhonn na gcuspóirí céanna dar bunaíodh gach ceann de na bunachair sonraí sin, is é sin le rá, bainistiú éifeachtach theorainneacha seachtracha an Aontais, slándáil inmheánach an Aontais agus cur chun feidhme éifeachtach bheartais tearmainn an Aontais agus a bheartais um fhilleadhfreisin. (45)Ós rud é nach féidir leis na Ballstáit cuspóirí an Rialacháin seo a bhaint amach agus iad ag gníomhú ina n‑aonar, eadhon neartú an rialaithe ar dhaoine atá ar tí dul isteach i limistéar Schengen agus na daoine sin a chur faoi réir na nósanna imeachta iomchuí, tá sé riachtanach rialacha comhchoiteanna a bhunú ar leibhéal an Aontais. Dá bhrí sin, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. (46)I gcomhréir le hAirteagail 1 agus 2 de Phrótacal Uimh. 22 maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. Ós rud é go gcuireann an Rialachán seo le acquis Schengen, cinnfidh an Danmhairg, i gcomhréir le hAirteagal 4 den Phrótacal sin, laistigh de thréimhse sé mhí tar éis don Chomhairle cinneadh a dhéanamh ar an Rialachán seo, cé acu a chuirfidh sí chun feidhme ina dlí náisiúnta é nó nach gcuirfidh. (47)Is é atá sa Rialachán seo forbairt ar fhorálacha acquis Schengen nach bhfuil Éire rannpháirteach iontu, i gcomhréir le Cinneadh 2002/192/CE ón gComhairle; Dá bhrí sin, níl Éire rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. (48)Maidir leis an Íoslainn agus leis an Iorua, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích ag Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá thír sin le acquis Schengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle. (49)Maidir leis an Eilvéis, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear in Airteagal 1, pointe A de Chinneadh 1999/437/CE ón gComhairle, arna léamh i gcomhar le hAirteagal 3 de Chinneadh 2008/146/CE ón gComhairle. (50)Maidir le Lichtinstéin, is é atá sa Rialachán seo forbairt ar fhorálacha acquis Schengen de réir bhrí an Phrótacail idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear in Airteagal 1, pointe A de Chinneadh 1999/437/CE ón gComhairle arna léamh i gcomhar le hAirteagal 3 de Chinneadh 2011/350/AE ón gComhairle. (51)Maidir leis an gCipir, leis an mBulgáir, leis an Rómáin agus leis an gCróit, is é atá sa Rialachán seo gníomh atá ag cur le acquis Schengen nó atá gaolmhar leis ar bhealach eile, de réir bhrí Airteagal 3(1) d’Ionstraim Aontachais 2003, Airteagal 4(1) d’Ionstraim Aontachais 2005 agus Airteagal 4(1) d’Ionstraim Aontachais 2011 faoi seach, TAR ÉIS AN RIALACHÁN SEO A GHLACADH:

Airteagal 1 Ábhar agus raon feidhme Bunaítear leis an Rialachán seo an scagadh ag teorainneacha seachtracha na mBallstát ar gach náisiúnach tríú tír atá tar éis an teorainn sheachtrach a thrasnú ar bhealach neamhúdaraithe, orthu siúd atá tar éis iarratas a dhéanamh ar chosaint idirnáisiúnta le linn seiceálacha teorann gan na coinníollacha maidir le dul isteach a chomhlíonadh, agus orthu siúd a dhíbhordáladh i ndiaidh oibríocht chuardaigh agus tarrthála, sula ndéanfar iad a chur faoi réir an nós imeachta iomchuí. Is é an cuspóir a bheidh leis an scagadh an rialú ar dhaoine atá ar tí dul isteach i limistéar Schengen a neartú agus na daoine sin a chur faoi réir na nósanna imeachta iomchuí. Is é is cuspóir don scagadh gach náisiúnach tríú tír atá faoina réir a shainaithint agus fíorú a dhéanamh i gcomparáid le bunachair sonraí ábhartha nach bhfuil na daoine faoina réir ina mbaol don tsláinte inmheánach. Déanfar seiceálacha sláinte freisin mar chuid den scagadh, i gcás inarb iomchuí, chun daoine leochaileacha agus daoine a bhfuil cúram sláinte de dhíth orthu a shainaithint chomh maith leo siúd a bheidh ina mbaol don tsláinte phoiblí. Beidh na seiceálacha sin ina gcuidiú chun na daoine sin a chur faoi réir an nós imeachta iomchuí. Déanfar an scagadh laistigh de chríoch na mBallstát chomh maith i gcás nach sonraítear go raibh na náisiúnaigh tríú tír faoi réir rialuithe ag na teorainneacha seachtracha. Airteagal 2 Sainmhínithe Chun críocha an Rialacháin seo, tá feidhm ag na sainmhínithe seo a leanas: 1.ciallaíonn ‘trasnú neamhúdaraithe na teorann seachtraí’ trasnú a dhéanamh ar talamh, ar muir nó san aer ar theorainn sheachtrach Bhallstáit ag áiteanna nach pointí trasnaithe teorann iad nó ag uaireanta nach uaireanta oscailte seasta iad, dá dtagraítear in Airteagal 5(3) de Rialachán (AE) 2016/399; 2.ciallaíonn ‘baol don tsláinte phoiblí’ baol don tsláinte phoiblí mar a shainmhínítear in Airteagal 2, pointe 21, de Rialachán (AE) 2016/399; 3.ciallaíonn ‘fíorú’ an próiseas arb é atá ann comparáid a dhéanamh idir tacair sonraí chun bailíocht na céannachta a mhaítear a bheith ag duine a shuíomh (sampla amháin a chur i gcomparáid le sampla eile); 4.ciallaíonn ‘sainaithint’ an próiseas arb é atá ann céannacht duine a dheimhniú lena n‑áirítear trí chuardach a dhéanamh ar iliomad tacar sonraí i mbunachar sonraí (sampla amháin a chur i gcomparáid le hiliomad samplaí); 5.ciallaíonn ‘náisiúnach tríú tír’ aon duine nach saoránach den Aontas é de réir bhrí Airteagal 20(1) CFAE agus ar duine é nach bhfuil an ceart chun saorghluaiseachta aige faoi dhlí an Aontais de réir bhrí Airteagal 2, pointe 5 de Rialachán (AE) 2016/399. Airteagal 3 Scagadh ag an teorainn sheachtrach 1.Ní bheidh feidhm ag an Rialachán seo maidir leis na náisiúnaigh tríú tír uile: (a)a ghabhtar i ndáil le trasnú neamhúdaraithe a dhéanamh ar talamh, ar muir nó san aer ar theorainn sheachtrach Bhallstáit, seachas náisiúnaigh tríú tír nach bhfuil sé de cheangal ar na Ballstáit a gcuid sonraí bithmhéadracha a thógáil de bhun Airteagal 14(1) agus (3) de Rialachán (AE) 603/2013 ar chúiseanna eile seachas aois, nó

(b)a dhíbhordáiltear ar chríoch Bhallstáit i ndiaidh oibríocht chuardaigh agus tarrthála. Beidh feidhm ag an scagadh maidir leis na daoine sin gan beann ar cé acu a ndearna siad iarratas ar chosaint idirnáisiúnta. 2.Beidh feidhm ag an scagadh freisin maidir leis na náisiúnaigh tríú tír uile a rinne iarratas ar chosaint idirnáisiúnta ag pointí trasnaithe teorann seachtraí nó i limistéir idirthurais agus nach gcomhlíonann na coinníollacha maidir le dul isteach a leagtar amach in Airteagal 6 de Rialachán (AE) 2016/399. 3.Tá an scagadh gan dochar do chur i bhfeidhm Airteagal 6(5) de Rialachán (AE) 2016/399, seachas i gcás ina mbeidh tairbhí de chinneadh aonair arna eisiúint ag an mBallstát bunaithe ar Airteagal 6(5)(c) den Rialachán sin ag lorg cosaint idirnáisiúnta. Airteagal 4 Údarú dul isteach ar chríoch Bhallstáit 1.Le linn an scagtha, ní bheidh na daoine dá dtagraítear in Airteagal 3, míreanna 1 agus 2 údaraithe dul isteach ar chríoch Bhallstáit. 2.I gcás inar léir le linn an scagtha go gcomhlíonann an náisiúnach tríú tír lena mbaineann na coinníollacha maidir le dul isteach a leagtar amach in Airteagal 6 de Rialachán (AE) 2016/399, cuirfear deireadh leis an scagadh agus tabharfar údarú don náisiúnach tríú tír lena mbaineann le dul isteach sa chríoch, gan dochar do chur i bhfeidhm pionós dá dtagraítear in Airteagal 5(3) den Rialachán sin. Airteagal 5 Seiceálacha laistigh den chríoch Cuirfidh na Ballstáit an scagadh i bhfeidhm maidir le náisiúnaigh tríú tír a aimsítear laistigh dá gcríoch i gcás nach sonraítear gur thrasnaigh siad teorainn sheachtrach chun dul isteach ar chríoch na mBallstát ar bhealach údaraithe. Airteagal 6 Ceanglais maidir leis an scagadh 1.Sna cásanna dá dtagraítear in Airteagal 3, déanfar an scagadh ag suíomhanna atá ag na teorainneacha seachtracha nó gar dóibh. 2.Sna cásanna dá dtagraítear in Airteagal 5, déanfar an scagadh ag aon suíomh iomchuí atá laistigh de chríoch Bhallstáit. 3.Sna cásanna dá dtagraítear in Airteagal 3, déanfar an scagadh gan mhoill agus cuirfear i gcrích é laistigh de 5 lá ó lá na gabhála sa limistéar teorann seachtraí, ó lá na ndíbhordála i gcríoch an Bhallstáit lena mbaineann nó ó bheith i láthair ag an bpointe trasnaithe teorann. In imthosca eisceachtúla, i gcás inar gá scagadh a dhéanamh ar líon díréireach náisiúnach tríú tír ag an am céanna, agus nach féidir an scagadh a chur i gcrích laistigh den teorainn ama sin, is féidir an tréimhse 5 lá a fhadú go ceann 5 lá breise ar a mhéad. Maidir leis na daoine dá dtagraítear in Airteagal 3(1)(a) a mbeidh feidhm ag Airteagal 14(1) agus (3) de Rialachán (AE) 603/2013 ina leith, déanfar an tréimhse don scagadh a laghdú go dtí dhá lá sa chás ina bhfanann siad i láthair go fisiciúil ag an teorainn sheachtrach ar feadh os cionn 72 uair an chloig. 4.Tabharfaidh na Ballstáit fógra don Choimisiún gan mhoill maidir leis na himthosca eisceachtúla dá dtagraítear i mír 3. Cuirfidh siad an Coimisiún ar an eolas chomh maith a luaithe a bheidh deireadh leis na cúiseanna atá le tréimhse an scagtha a fhadú.

5.Déanfar an scagadh dá dtagraítear in Airteagal 5 gan mhoill agus in aon chás cuirfear i gcrích é laistigh de 3 lá ó dháta na gabhála. 6.Beidh na gnéithe éigeantacha seo a leanas sa scagadh: (a)réamhsheiceáil sláinte agus leochaileachta dá dtagraítear in Airteagal 9; (b)sainaitheantas dá dtagraítear in Airteagal 10; (c)na sonraí bithmhéadracha a chlárú sna bunachair sonraí iomchuí dá dtagraítear in Airteagal 14(6), a mhéid nach ndearnadh go fóill é; (d)seiceáil slándála dá dtagraítear in Airteagal 11; (e)foirm fhaisnéisithe a líonadh isteach dá dtagraítear in Airteagal 13; (f)cur faoi réir na nósanna imeachta iomchuí dá dtagraítear in Airteagal 14. 7.Ainmneoidh na Ballstáit údaráis inniúla chun an scagadh a dhéanamh. Déanfaidh siad foireann iomchuí agus acmhainní leordhóthanacha a imscaradh chun an scagadh a dhéanamh ar bhealach éifeachtúil. Ainmneoidh na Ballstáit foireann leighis cháilithe chun an tseiceáil sláinte dá bhforáiltear in Airteagal 9 a dhéanamh. Ba cheart na húdaráis náisiúnta cosanta leanaí agus na rapóirtéirí náisiúnta frithgháinneála a bheith páirteach chomh maith, i gcás inarb iomchuí.



Féadfaidh na húdaráis inniúla cúnamh nó tacaíocht a fháil ó shaineolaithe nó oifigigh idirchaidrimh nó foirne arna n‑imscaradh ag an nGníomhaireacht Eorpach um an nGarda Teorann agus Cósta agus [Gníomhaireacht an Aontais Eorpaigh um Thearmann] chun an scagadh a dhéanamh laistigh de shrianta a sainorduithe. Airteagal 7 Faireachán ar chearta bunúsacha 1.Glacfaidh na Ballstáit forálacha ábhartha chun líomhaintí maidir le neamh-urraim na gceart bunúsach i ndáil leis an scagadh a fhiosrú. 2.Bunóidh gach Ballstát sásra neamhspleách faireacháin –chun a áirithiú go gcomhlíonfar dlí an Aontais agus an dlí idirnáisiúnta, lena n‑áirítear Cairt um Chearta Bunúsacha, le linn an scagtha; –i gcás inarb infheidhme, chun a áirithiú go gcomhlíonfar na rialacha náisiúnta maidir leis na daoine lena mbaineann a choinneáil, go háirithe maidir leis na forais leis an gcoinneáil agus fad na coinneála; –chun a áirithiú go ndéileálfar go héifeachtach agus gan moill mhíchuí leis na líomhaintí maidir le neamh-urraim na gceart bunúsach i ndáil leis an scagadh, lena n‑airítear maidir le rochtain ar an nós imeachta tearmainn agus neamhchomhlíonadh phrionsabal an non-refoulement. Cuirfidh na Ballstáit coimircí leordhóthanacha i bhfeidhm chun neamhspleáchas an tsásra a ráthú. Eiseoidh an Ghníomhaireacht um Chearta Bunúsacha treoir ghinearálta do na Ballstáit maidir leis an sásra sin a bhunú agus feidhmiú neamhspleách an tsásra sin. Ina theannta sin, féadfaidh na Ballstáit tacaíocht a iarraidh ar an nGníomhaireacht um Chearta Bunúsacha chun sásra náisiúnta faireacháin a fhorbairt, lena n‑áirítear na coimircí do neamhspleáchas an tsásra sin, chomh maith leis an modheolaíocht faireacháin agus scéimeanna oiliúna iomchuí. Féadfaidh na Ballstáit a iarraidh ar eagraíochtaí agus comhlachtaí náisiúnta, idirnáisiúnta agus neamhrialtasacha atá ábhartha a bheith rannpháirteach san fhaireachán.

Airteagal 8 Faisnéis a sholáthar 1.Cuirfear cuspóir agus módúlachtaí an scagtha in iúl go beacht do na náisiúnaigh tríú tír atá faoi réir an scagtha: (a)céimeanna agus módúlachtaí an scagtha agus na torthaí a d’fhéadfadh a bheith ar an scagadh; (b)cearta agus oibleagáidí náisiúnach tríú tír le linn an scagtha, lena n‑áirítear an oibleagáid atá orthu fanacht sna saoráidí ainmnithe le linn an scagtha. 2.Le linn an scagtha, gheobhaidh siad eolas freisin, de réir mar is iomchuí, faoi na nithe seo a leanas: (a)na rialacha is infheidhme maidir leis na coinníollacha maidir le dul isteach do náisiúnaigh tríú tír i gcomhréir le Rialachán (Uimh.) 2016/399 [Cód Teorainneacha Schengen] agus maidir leis na coinníollacha eile maidir le dul isteach, fanacht nó cónaí sa Bhallstát lena mbaineann, a mhéid nár tugadh an fhaisnéis sin cheana féin; (b)i gcás ina ndearna siad iarratas ar chosaint idirnáisiúnta, nó i gcás inar cosúil gur mhaith leo iarratas a dhéanamh ar chosaint idirnáisiúnta, faisnéis faoin oibleagáid maidir le hiarratas a dhéanamh ar chosaint idirnáisiúnta i mBallstát an chéad dul isteach nó an chéad chónaí dlíthiúil a leagtar amach in Airteagal [9(1) agus (2)] de Rialachán (AE) Uimh. XXX/XXX [Rialachán Bhaile Átha Cliath], agus na hiarmhairtí i gcás neamhchomhlíonadh a leagtar amach in Airteagal [10(1)] den Rialachán sin, agus an fhaisnéis a leagtar amach in Airteagal 11 den Rialachán sin chomh maith leis na nósanna imeachta a chuirtear i gcrích i ndiaidh iarratas a dhéanamh ar chosaint idirnáisiúnta; (c)an oibleagáid atá ar náisiúnaigh tríú tír atá ag fanacht go neamhdhleathach a fhilleadh i gcomhréir le Treoir XXXXX [Treoir um Fhilleadh]; (d)na féidearthachtaí chun clárú le clár a chuireann cúnamh lóistíochta, airgeadais agus ábhar eile nó cúnamh comhchineáil ar fáil chun tacú leis an imeacht deonach; (e)na coinníollacha maidir le páirt a ghlacadh san athshocrú i gcomhréir le hAirteagal XX de Rialachán (AE) Uimh XXX/XXX [Rialachán Bhaile Átha Cliath]; (f)an fhaisnéis dá dtagraítear in Airteagal 13 de Rialachán (AE) 2016/679 [RGCS]. 3.Tabharfar an fhaisnéis a chuirfear ar fáil le linn an scagtha i dteanga a thuigfidh an náisiúnach tríú tír nó i dteanga a shíltear le réasún go dtuigfidh sé. Cuirfear an fhaisnéis ar fáil i scríbhinn agus, in imthosca eisceachtúla, i gcás inar gá, ó bhéal trí úsáid a bhaint as seirbhísí ateangaireachta. Cuirfear ar fáil í ar bhealach iomchuí agus aois agus inscne an duine á gcur san áireamh. 4.Féadfaidh na Ballstáit a údarú d’eagraíochtaí agus comhlachtaí náisiúnta, idirnáisiúnta agus neamhrialtasacha atá ábhartha faisnéis a chur ar fáil do náisiúnaigh tríú tír faoin airteagal seo le linn an scagtha de réir na bhforálacha arna mbunú leis an dlí náisiúnta. Airteagal 9 Seiceálacha sláinte agus leochaileachtaí 1.Na náisiúnaigh tríú tír a ndéantar an scagadh orthu dá dtagraítear in Airteagal 3, beidh siad faoi réir réamhscrúdú sláinte d’fhonn a shainaithint an bhfuil cúram láithreach nó leithlisiú ar bhonn forais sláinte poiblí de dhíth, mura rud é, bunaithe ar na himthosca a bhaineann le sláinte ghinearálta na náisiúnach tríú tír lena mbaineann agus ar na forais chun iad a chur i dtreo an scagtha, go bhfuil na húdaráis inniúla sásta nach bhfuil gá le réamhscrúdú sláinte. Sa chás sin, cuirfidh siad na daoine sin ar an eolas dá réir. 2.I gcás inarb ábhartha, seiceálfar an bhfuil na daoine dá dtagraítear i mír 1 i staid leochaileach, an íospartaigh chéasta iad nó an bhfuil riachtanais speisialta maidir le glacadh nó nós imeachta acu de réir bhrí Airteagal 20 den Treoir maidir le Coinníollacha Glactha [athmhúnlú]. 3.I gcás ina sonrófar go bhfuil leochailteachtaí nó riachtanais speisialta maidir le glacadh nó nós imeachta ag náisiúnach tríú tír, gheobhaidh an náisiúnach tríú tír lena mbaineann tacaíocht thráthúil leordhóthanach dá sláinte fisiciúil agus mheabhrach. I gcás na mionaoiseach, cuirfidh pearsanra atá cuí-cháilith